text:
Bonaire Human Rights Organization i su sekshon “Hóbennan pa Derecho Humano Bonaire” den kolaborashon ku fundashon Nos Ke Boneiru Bèk ta organisá un nochi di pelíkula/nochi di sine ku e tópiko di ‘Konsientisá i empoderá’ kada kuminsamentu di luna. Tur pelíkula den e seri akí lo duna atenshon na talento lokal, talento karibense i talento afroamerikano. Ta importante pa den e tempu globalisá akí nos reflehá riba nos mes kultura i pasado, i pa medio di e seri di pelíkula akí nos ke logra pa prinsipalmente hóbennan sera mas konosí ku e ideanan di hende ku ta parse manera nos i ta pasando den situashonnan komparabel ku nos.
E seri ta kuminsá djasabra benidero, 2 di òktober 2021, pa 7-or di anochi na Plaza Wilhelmina ku e pelíkula ‘Black Panther’ ku a uza staf di produkshon di hende afro-amerikano so i ku nan a nominá ku e prestigioso Academy Award komo “mihó pelíkula” protagonisá pa un super éroe di koló. Tambe ‘Black Panther’ a kibra diferente rèkert komersial internashonal. E pelíkula aki a nifiká un kambio grandi pa Hollywood, ku no sa duna mes un rèspèt i atenshon na e talento di hende di koló. Banda di esei nos a skohe pa kuminsá ku un pelíkula ku ta entrené pero tambe konsientisá i empoderá, komo introdukshon di e seri aki.
Tur nochi di pelíkula lo tuma lugá kada promé djasabra di luna i lo no kosta nada.


c: text/html

text:
Volleybal
Opservashon di Crisman Newsletter
Nos Selekshonnan Nashonal di Vòlibòl di Korsou bou di mando di e aktual direktiva dirigí pa sr. ELMER PABLO a kuminsá ku nan treiningnan pa bai topa ku nan kompromisonan Internashonal.
Selekshon maskulino superior bou di mando di Lisensiado Maverick Alexander.
Selekshon femenino superior bou di mando di Profesor Hubert Petronia i Lisensiado Rigolette Thodé.
Selekshon femenino U23 bou di mando di Lisensiado Gilbert Paulina i Lisensiada Desiree Sirvania.
Selekshon maskulino U23 bou di mando di Lisensiado Urvin Leitu.
Nos tin e FÉ ku nos Selekshonnan superior lo pasa e segunda buelta i sigi pa tèrsera buelta. Nos selekshonnan U23 lo kampionisá nos ta sigur. Ta bón pa nos selekshonnan Superior haña refuerso di nos hungadornan den èksterior. Nan ta: Christine Anthony, Barbien Luis, Liesdemayra Camelia, srta. Dania, Raygid Isenia, Sharif Gabriel, Derwin Colina, Gilbert Vivo, Ethwinson Luis. Ta bon pa bini ku un fundraising bou di miembronan di FEVOKO e.o. Carwash, Barbeque, Desayuno èts pa krea fondo. NÓ stèns riba Gobièrnu pa nan NÓ laga nos na kaya. Unifòrm nobo di marka ku FIVB ta pèrmití. Jega na akuerdo Takai Doran pa usa instalashonnan di Sentro Deportivo Korsou pa selekshonnan trein riba gastu di Gobièrnu.
Relato: Crismo Manuela
Foto: Jacinto de Jesus

robotstxt: allowed

filter: keep


text:
KRALENDIJK – Dia 21 di ougùstùs último konsehalDaisyCoffie a manda un karta rekordatorio pa Kolegio Ehekutivo di Entidat Públiko Boneiru, kaminda sra.Coffie ta kuestioná e echo ku e no a risibí ningun kontesta riba e kartanan ku pregunta ku el a manda a base di artíkulo 45 di Reglamentu di Òrdu di Konseho Insular. Insiso 3 di e artíkulo akí ta bisa lo siguiente: Kontestashon por eskrito mester tuma lugá mas pronto posibel, en todo kaso dentro di 30 dia despues ku e preguntanan a drenta. Kontestashon oral ta tuma lugá den e próksimo reunion di Konseho Insular. Den kaso ku kontestashon no por tuma lugá dentro di e términonan akí, e miembro responsabel pa esaki den Kolegio Ehekutivo òf gezaghèber ta pone e konsehal ku a hasi pregunta na altura di esaki, inkluso e motibunan pa esaki, kaminda ta indiká tambe e término dentro di kua sí e kontestashon lo tuma lugá.Den kaso di konsehalDaisyCoffie ta trata di un total di 11 karta ku ta kubri un periodo di no ménos ku 8 luna, esta di desèmber 2020 te ku yüli 2021. Den su karta rekordatorio korektamente sra. Coffie ta trese dilanti ku asumiendo e posishon aki Kolegio Ehekutivo ta opstakulisá su persona komo miembro di Konseho Insular i representante di pueblo ku tin komo un di su tareanan: kontrolá ehekushon di maneho di Kolegio Ehekutivo. Ademas e posishon aki ta un violashon di entre otro e prinsipio di transparensia komo un di e prinsipionan di bon gobernashon ku ta di vital importansia pa kredibilidat di gobernashon.
E kartanan konserní
Den luna di desèmber 2020 konsehalDaisyCoffie a manda dos karta pa Kolegio Ehekutivo. Unu ku pregunta tokante BOPEC/PDVSA i e otro tokante edifisionan di gobièrnu di Boneiru relashoná ku e tereno 4D-3283. Pa loke ta trata e tereno 4D-3283 a risibí algun dokumentashon i kontestanan por eskrito, pero kontestanan oral segun e petishon konforme artíkulo 45 di Reglamentu di Òrdu no a tuma lugá ainda. Na luna di yanüari 2021 a bai un karta ku pregunta tokante e asina yamá ‘BOB bus’. Dia 7 di febrüari 2021 sra. Coffie a hasi pregunta por eskrito tokante e situashon na skolnan di Boneiru. Un siman despues, esta dia 14 di febrüari 2021 a bai un karta ku pregunta tokante lèntfel ilegal. Den luna di aprel 2021 konsehalDaisyCoffie a hasi pregunta por eskrito tokante státus di e rekomendashonnan di CRM-link pa Bonaire HoldingMaatschappij. Den luna di mei 2021 sra. Coffie a manda 4 karta ku pregunta tokante akomodashon di direktoradonan di Entidat Públiko Boneiru, e proyektonan di Waf di Chachacha i Waf di Piskadó, e proyekto relashoná ku e kaminda ku ta kore di BOPEC pa Playa Frans i subida di preis di gasolin i subida di preis di hür di kas di Fundashon Cas Boneriano. Por último dia 22 di yüli 2021 DaisyCoffie a hasi pregunta por eskrito tokante e rotònde na e krusada di Kaya Amsterdam i Kaminda Djabou. Riba ningun di e kartanan akí konsehalDaisyCoffie no a risibí ni un solo kontesta.
Segun konsehalDaisyCoffie e manera di aktua akí di Kolegio Ehekutivo ta un violashon tambe di artíkulo 49 di e Reglamentu di Òrdu di Konseho Insular ku ta bisa den insiso 1 ku Kolegio Ehekutivo i kada un di su miembronan separadamente mester responsabilisá nan mes pa e maneho ku nan ta hiba. Insiso 2 i 3 ta bisa ku nan tin ku duna Konseho Insular tur informashon, sea ta por eskrito òf oralmente, ku Konseho Insular mester pa ehekutá su tarea. DaisyCoffie: ‘Kon mi por hasi mi trabou manera mester ta si ta pasa asina un periodo largu sin ku mi haña kontesta riba mi preguntanan? Mi ke enfatisá ku mi no ta kontra ningun proyekto, pero komo miembro di Konseho Insular i representante di pueblo mi tin derecho sí di sa kiko ta tumando lugá i kon kosnan ta kana. Ademas, mustrando transparensia i dunando kontesta na tempu Kolegio Ehekutivo ta evitá tambe ku ta surgi tur tipo di spekulashon den pueblo.’


text:
Gobièrnu a dekretá e aña aki komo aña di Kaha di òrgel. Lo pone enfasis riba nos herensia
Minister Presidente sr. Eugene Rhuggenaath akompañá pa su kolega Minister di Enseñansa, Siensia,
Rueda di Prensa Semanal 10 yanüari 2019. Tópikonan: 1. Konseho di Enseñansa (Onderwijsraad
Diskurso nashonal aña 2019 di Promé Minister di
Minister M.Alcalá-Wallé ta deseá un i tur na nòmber di Ministerio di Enseñansa, Siensia,
Willemstad- UNESCO ta konektá paisnan riba nivel mundial ku otro riba tereno di edukashon pa
Splikashon di e reunion relashoná ku SDG-4 pa Agenda 2030 ku a tuma lugá dianan 3-5 desèmber
Promoshon di e promé reunion relashoná ku Agenda 2030 na Bruselas, Bélgika organisá pa


text:
Stichting Kinderpostzegels Nederland
Ku e ganashi di e akshonnan anual di Kinderpostzegel e fundashon ta duna sentenáres di proyekto sosten di i na muchanan te ku 18 aña na Hulanda i den eksterior. Kinderpostzegels Nederland ta haña ku tur mucha tin derecho riba desaroyo personal i sigui desaroyá. Nan ta pertenesé na e grupo mas vulnerabel den komunidat i tin biaha tin mester èkstra yudansa i protekshon. Ku sosten di Kinderpostzegels Nederland nan ta haña chèns di krese komo adultonan den balansa.


text:
Jazz
Jazz ta un músika ku a surgi fio diferente sorto di músikanan tradishonal. E fuente importante di Jazz músika manera hopi hende ta bisa a bin foi Afrika.Pa interpretá Jazz músika nos mester bai bèk den tempu nan di katibu,un palabra teribel ku ta traha riba sintimentu di hopi desendiente di katibunan ku no ke tende ni papia mes mas di dje tumpu ei,pero tòg tin un fuente importante di imformashon di historianan dje tempu ei.E Afrikanonan ku a bin komo katibu riba henter kontinente Amerika i islanan den karibe a trese nan músika ritmiko i baila i otro kustumbernan folklóriko di tur parti dje kontinente Afrika,tabatin tur sorto di músika i instrumentonan ku nan mes tabata traha pa toka balia, ora di trabou,fiesta,ora nan tabata bai guera kontra otro desendénan,ora di bai dera e mortonan i ora di gradisí nan Dios.Tur e kultura primitivo di partinan dje kontinente Afrika i Oropa a trese nan músika,baila i instrumentunan foi nan paisnan natal.Den siglonan pasa a surgi riba e islanan den karibe i sùit Amerika foi e músikanan tradishonal di kolonialistanan,Spaño,franses,Português,Iglesnan i foi parti dje kontinente Afrika kaminda e katibunan a bin ku nan músika rimiko,ku a mesklá i forma un otro estilo di musika riba e islanan,di kada un tiki.Asina por menshoná un kantidat di músika ritmiko,baila i kansionnan den karibe i sùit Amerika.
Blues[editá | editá fuente]
Na Estádos Unídos ya kaba tabatin hopi sorto di músika Afrikano i di paisnan Oropeo ku a mesklá i forma nan mes músika.Jazz ta un estilo di muzik mesklá ku a surgi den parti sùit di Merka den bisendario di New Oleans.E Katibunan di plantashinan di katuna,ku tabata kanta kantikanan religioso manera gospels,spiritual,worksong.Blues ta un variashon dje kantikanan religioso menshoná ku e katibunan ta ekspresá nan sintimentunan ku ta bin foi nan kurason,un hende òf un grupo di hende por kanta ku músika òf sin músika.E kansionnan ei ku nan tabata kanta pa yuda pasa dianan largu di trabounan pisa ku nan tabata hasi.
New Orleans Jazz[editá | editá fuente]
Jazz ta otro variashon di músika di desendiente di katibunan ku nan kuminsa toka rònt di aña 1910,Jazz ta un mesklá di ragtime(músika di Scott Joplin),blues,banda i mars músika,pa toka Jazz mester tabatin instrumentonan di músika di banda(fan-fare) manera trompet,trombon,klarinet,tuba i saksofon,instrumentonan ritmiko manera banjo,piano,contrabas i drùm.Un maestro ku a trese un otro variashon den jazz musíka tabata Joe"King"Oliver.Te awendia e variashon aki ta eksistí.


text:
Kralendijk – E enkuentronan den bario for di e Plataforma Insular pa Kontròl di Kriminalidat (Eilandelijk Platform Criminaliteitsbeheersing – EPC) tokante siguridat pa habitantenan di bario ta kanando bon. E dianan tras di lomba a tene enkuentro den e barionan Belnem, Sabadeco, Nikiboko i Tera Kòrá. Awe nochi lo tin e último enkuentro pa habitante den Sentro di Avanti na Antriol.
E Plataforma Insular pa Kontròl di Kriminalidat den koperashon ku e Sentro pa Prevenshon di Kriminalidat i Siguridat (Centrum voor Criminaliteitspreventie en Veiligheid – CCV) no ta enfoká solamente riba duna informashon tokante siguridat den nos barionan, pero tambe riba traha análisis di esaki. Na momentu di bishitá e áreanan residensial por ehèmpel a opservá kon serkania di e barionan ta ordená i si a duna atenshon spesífiko na siguridat di e kasnan. Den esaki a opservá entre otro detayenan manera lòk na bentana i porta, kaminda a resultá ku hopi biaha habitantenan ta laga bentana i porta habrí, esaki naturalmente relashoná ku kalor, pero tambe pasobra nan ta sinti nan mes sufisiente seif. Esei ta algu bunita, pero lamentablemente sifranan di polis ta indiká ku koutela ta nesesario. Banda di tep pa usa bon slòt, durante e enkuentronan a proponé tambe adaptashonnan chikitu ku ta aportá na siguridat den i rònt di bo kas pa tene entre otro ladron afó. Ehèmpel di e tipo di adaptashonnan aki ta:
– Un lus na porta
– Sera tur kos na yabi
– Pone e yabinan for di bista di otro hende
– Sòru pa bo porta- i bentananan ta bon visibel for di parti di kaya
– Sòru pa bo por mira ken ta pará dilanti porta, promé ku bo habri e porta
– Ora ku bo sali anochi, laga un lus sendé; esaki ta duna un impreshon ku bo ta na kas
– Hasi palabrashon ku bo bisiñanan pa tira bista riba bo kas durante bo ousensia.
Intenshon di e enkuentronan interaktivo den bario ta pa mehorá siguridat den nos barionan. Pa e motibu ei habitantenan di bario ta kordialmente bon biní pa awe nochi tambe asistí na e enkuentro grátis for di 19:00 te ku 21:00 ‘or na Sentro Avanti na Kaya Filomena na Antriol.
LAATSTE WIJKBIJEENKOMST OVER VEILIGHEID VOOR BUURTBEWONERS
Kralendijk – De aangekondigde wijkbijeenkomsten vanuit het Eilandelijk Platform Criminaliteitsbeheersing (EPC) over veiligheid voor buurtbewoners zijn in volle gang. Over de afgelopen dagen zijn bijeenkomsten gehouden in de wijken Belnem, Sabadeco, Nikoboko en Tera Kòrá. Vanavond zal de laatste bewonersbijeenkomst worden gehouden in Sentro di Avanti in Antriol.
Het EPC richt zich in samenwerking met het Centrum voor Criminaliteitspreventie en Veiligheid (CCV) niet alleen op het informeren over- maar ook het analyseren- van de veiligheid in de woonwijken. Bij bezoeken aan de woonwijken is bijvoorbeeld gekeken hoe de omgeving van de wijken zijn ingericht en is er specifieke aandacht besteed aan de beveiliging van de huizen. Details zoals de sloten op ramen en deuren werden hierbij onder andere bekeken waarbij het bleek dat ramen en deuren vaak open werden gelaten door bewoners, dit natuurlijk in verband met de hitte, maar ook omdat zij zich veilig genoeg voelen. Dat is een mooi gegeven, maar helaas geven de politiecijfers weer dat oplettendheid gepast is. Naast tips voor goede sloten, zijn bij de bijeenkomsten ook kleine aanpassingen voor gesteld die een bijdrage doen aan de veiligheid in en rondom je huis om onder andere inbrekers buiten de deur te houden. Voorbeelden van dit soort aanpassingen zijn:
– Een lampje bij de voordeur.
– Doe alles op slot.
– Leg sleutels buiten het zicht.
– Zorg dat deuren en ramen goed zichtbaar zijn vanaf de straatkant.
– Zorg dat u kunt zien wie voor de deur staat, voordat u open doet.
– Laat ‘s avonds binnen een lichtje branden als u weg bent; dit geeft de indruk dat u thuis bent.
– Maak afspraken met uw buren om op uw huis te passen bij afwezigheid.
De interactieve wijkbijeenkomsten zijn bedoeld om de veiligheid in de woonwijken te verbeteren. Buurtbewoners zijn daarom van harte welkom om ook vanavond de gratis en laatste bijeenkomst bij te wonen van 19:00 – 21:00 bij Sentro Avanti te Kaya Filomena in Antriol.


text:
Barranquilla2018News
Jeandry a inicia su participacion
Prome wega tabata contra di Guatemala
Awe mainta e deporte di Table Tennis a inicia. Jeandry Mathilda cu a gana su clasificacion pa e Weganan Centroamericano y del Caribe den e luna di maart y awe a inicia su participacion.
Su prome wega di awe tabata contra di Allan Gutierrez di Guatemala. Den e wega aki Jeandry tabata nervioso na inicio. Cual e hungador di Guatemala a sa di probecha di esaki y gana e wega den tres set sigui, cu score di 11-4, 11-9 y 11-8.
Den e wega di atardi nos atleta mester a enfrenta Dario Arce di Mexico. E biaha aki e tabata tin mucho mas confiansa y a sali domina e prome set pa gana cu score di 11-8. Jeandry den di segundo set a perde den algun punto crucial, cu Mexico ta logra gana e set cu score di 11-7.
Di tres set a inicia mesun cos cu di dos, pero e biaha aki Jeandry a bataya pa purba alarga e wega pa un set mas, pero esaki tabata envano. E ta perde e ultimo wega cu score di 11-8. Y e wega ta termina e ora cu score di 3-1 pa e hungador di Mexico.


text:
Montaña – Diahuebs merdia drn careda di 12’or polis ta wordo manda un adres na Montaña, pa un persona cu lo a cay di dak.
Na yegada di polis berdad den cura di e cas, banda drechi nan ta topa cu un curpa sin bida.
Bou di un pida dak, cu lo a kibra por a wak un homber boca abou y no tawata duna señal di bida.
Loke nos por a compronde, cu dak lo ta un afdak, cu lo a kibra y esaki posiblemente a cay y dal e persona cu consecuencia fatal.
Polisnan na e sitio tawata wardando ariba dokter, DTI y tambe departamento tecnico di polis.
Nos kier a manda nos mas sincero palabra di pesame na famia di e fayecido.


text:
Reina ta otorgá e premionan di Oranje Fonds na proyektonan pa personanan síkiko vulnerabel.
Expertise Center Education Care Saba ta un di e ganadónan di Appeltjes van Oranje 2021.
Durante entrega di e premionan di Oranje Fonds na Palasio Noordeinde Hulanda a anunsiá e ganadónan. Ixta Noa di Arnhem i Zelfregiecentra van Vriendendiensten di Deventer tambe a kai den premio. E ganadónan, di kua tur ta dediká nan mes na personanan síkiko vulnerabel, a risibí nan premio for di man di Reina Máxima.
Tur aña Oranje Fonds ta otorgá Appeltjes van Oranje na proyektonan sosial ku ta sòru pa ningun hende den nos komunidat mester ta nan so. E tema di e aña aki ta Poder Mental. Esei ta nifiká ku e premionan di e aña aki ta bai pa proyektonan ku ta sòru, ku sosten di boluntarionan, pa personanan ku problemanan síkiko por tin partisipashon kompletu den komunidat. A nominá 12 proyekto entre nan Stichting Equine Curaçao. Di tur proyekto tabatin un representante den e sala. Pa motibu di e medidanan relashoná ku Corona un kantidat limitá di persona tabata presente durante entrega di e premionan. Pa e motibu aki por a sigui e evento via un Livestream. Ta ripití esaki riba oranjefonds.nl.
GANADÓNAN
E proyekto Ways of Wellbeing di Expertise Center Education Care Saba ta duna sosten na muchanan ku un limitashon i nan mayornan. E último añanan aki e muchanan tabata tiné hopi mas difísil pa motibu di orkan Irma ku a asotá e isla na 2017 i e krísis di Corona ku a separá e isla kompletamente for di mundu.
Ixta Noa a gana e Grote Appeltje van Oranje. E premio aki ta bai na e proyekto menshoná pa e forma spesial ku e organisashon ta sigui desaroyá i renobá su mes. Serka Ixta Noa ekspertonan ku hopi eksperensia ta duna sosten na personanan ku tin keho síkiko. Zelfregiecentra di Vriendendiensten ta sòru pa personanan ku problema mental por partisipá atrobe den komunidat. Ta organisá un kantidat di aktividat na kua un hende por drenta den kontakto ku otronan, manera nan kompañeronan den mesun situashon.
ORANJE FONDS
Oranje Fonds ta konstruí un sosiedat sosial den kua personanan tei pa otro i tur hende por partisipá. Pa e motibu aki ta mobilisá, reforsá i sostené mas tantu hende i organisashon posibel ku ta sòru pa ningun hende ta nan so. E sosten ta konsistí di konosementu i nètwèrk, sèn, tempu i rekonosementu. E Fondo por hasi esaki danki na e.o. Nationale Postcode Loterij, Nederlandse Loterij, Amigu i kompanianan. Rei Willem-Alexander i Reina Máxima ta e pareha patrosinadó di Oranje Fonds.


text:
Fiesta di Cunucu na Centro di bario Dakota
“Mercado di Santa Rosa na Dakota tabata GRANDIOSO”
“Ambiente, cuminda, productonan fresco y cultura”
Diadomingo Santa Rosa a celebra dia di cunuku den un forma grandioso cu nan “Fiesta di Cunuku” na Centro di bario Dakota.
Un magnitud grandi di bishitante tabata presente y a disfruta di e dushi ambiente cu bandanan y show di baile tipico.
E muchanan a pasa dushi den e “kids corner” unda cu nan a hunga den Dino Jump, wak e bestianan di Santa Rosa su “mini kinderboerderij” y a difruta di e show di payaso Keke.
Por a tuma nota cu tabatin un cantidad grandi di stand colorido bendiendo cumindanan crioyo manera entre otro e tan gusta sopi y hasta nuggets di lion fish. Tambe por a disfruta di diferente cumindanan riba grill manera cabrito, porco, hot dog, spare ribs y e popular sanger yena. Diferente sopi y stobanan cu funchi of pan bati por a wordo cumpra y saboria di inmediato bou di e tentnan grandi cu stoel y mesa cual tabata completamente yen.
Ta di elogia con varios bendedor di cuminda y producto local a bisti panjanan tipico cual a duna e dia un toce extra cultural.
Santa Rosa tambe a duna e oportunidad na bishitantenan pa cumpra diferente matanan di fruta manera entre otro sorsaka, apelsina, guyaba, tamarijn y scopapel. Tambe tabatin standnan beniendo productonan local y remedinan di tera.
E “fiesta di cunuku” tabata sumamente exitoso unda cu for di 10or di mainta te cu atardi 5or bishitantenan a disfruta y duna sosten na e agricultor y criadornan local.
Ta admirabel pa mira con pueblo completo ta sostene e mercadonan di Santa Rosa y pa esaki famia completo di Santa Rosa ta manda palabranan di gradicimento na tur esnan cu tabata presente.
Wak nos section di "Album" pa tur e potretnan


text:
ORANJESTAD, Aruba : Ta algun dia caba cu algun federacion liga politicamente y otro politiconan ta purbando na crea un scenario den cual Gobierno no ta yuda organisacionnan deportivo pa biaha cu nan deportistanan den temporada di vakantie. Ta saca potret di muchanan bendiendo rifa canto di caminda den solo, pa uza esey pa critica maneho di Gobierno relaciona cu subsidio di instancianan deportivo.
Kisas hopi di e politiconan hoben no ta realisa cu Gobierno desde hopi aña caba no ta subsidia ningun organisacion directamente sino ta haci esey via “subsidie commissie” cu ta haya mayoria di su fondonan via Lotto pa Deporte y tambe via Gobierno. Cu un directiva consistiendo di expertonan riba tereno financiero, deportivo y legal, nan ta percura pa tur organisacion cu ta cumpli cu raporta nan gastonan, pa subsidia nan plannan di henter aña.
Un di e rekisitonan ta tambe cu mester ta inscribi na Aruba Sport Unie (ASU) y na Comite Olimpico Arubano (COA). Claro cu nan tin un lista di rekisitonan cu cada organisacion mester cumpli cune pa por bini na remarca pa haya subsidio. Un di nan ta cu mester hiba un administracion transparente, mester hunga weganan serio na Aruba mes prome cu bula bay hunga afo y asina por sigui menciona.
Den e caso di Aruba Little League, debidamente nan a haya placa di Gobierno e aña aki. Dialuna merdia lo amplia cuanto placa total a otorga e organisacion. Den e caso di Pony League, esey ta un organisacion priva cu no ta afilia ni na Little League y cu no ta registra na Subsidie Comissie pasobra no ta cumpli cu reglanan di ASU y COA.
Di parti Gobierno por bisa cu, danki na esfuersonan di Minister Alex Schwengle, cu a renogocia e acuerdo cu Canadian Bank Note di Canada, e compania cu ta opera Lotto pa Deporte na Aruba, cu nan a haya 2 miyon florin mas pa por bay den subsidio, riba e 3.5 miyon cu ta duna tur aña caba. Tambe a regla pa ora Lotto tin “surplus” cu esey tambe ta refleha den e suma cu ta entrega Subsidie Commissie tur aña.
Un otro logro historico ta, cu entrante dia 1 di januari 2018 ta comberti e comision di subsidio di Gobierno den un entidad huridico nobo, como un fundacion. Te cu awor nan tabata un comision, sin un identidad huridico, pero cu ta maneha miyones pa aña den nomber di Gobierno. Nan ta un comision independiente di politica, pa garantisa cu clubnan deportivo ta cumpli cu reglanan bon stipula pa ricibi subsidio.


text:
Tag Archives: celebracion
Feliz Dia Internacional di Hende Grandi
Nos Grandinan a y ta aporta grandemente na nos pais. Nos Grandinan ta nos fundeshi. Respeta, cuida y celebra nan awe y tur dia! Di parti di Banco di Seguro Social Aruba, un feliz dia na tur nos 21.539 pensionado!
Pabien Aruba cu 60 Aña di AOV
Banco di Seguro Social Aruba SVb riba prome di september 2020 a cumpli 60 aña ofreciendo comunidad di Aruba seguridad mediante e Pensioen di Biehes AOV. Masha pabien Aruba! Akibao un video repasando e historia di AOV na Aruba:


text:
Parlamentario mr. Juan Ady Thijsen como parlementario di nos pais y como experto laboral ta constata cu atrobe bao un gobernacion di AVP e clase trahado ta bai atras. Den pasado a mira esaki cu introduccion di cheap labor bao di gobierno di Henny Eman y tambe e abusonan cu tabata tuma lugar cu contractonan di corto duracion.
Na 1992 Partido MEP a escoge pa termina cu e problema aki y a introduci articulo 1613x. Punto di salida di MEP ta cu trabaonan fiho mester ta pa relacion di trabao fiho pa duna e trahado stabilidad den su trabao y por ehemplo por haya un prestamo.
A pasa 25 anja y awo atrobe despues di un gobernacion di AVP e clase trahado ta den inseguridad. E biaha aki ta e fenomeno di uitzendkracht ta e problema principal pero AVP a permiti varios otro problema lanta cabez. Segun Parlamentario mr. Juan Ady Thijsen MEP ta considera di suma importancia cu garantianan den ley den cuadra di continuidad di trabao keda vigente.
MEP lo no permiti pa mishi cu proeftijd ni cu art.1613x. Pa loque ta toca e uitzendkracht tin violacionnan grandi di ley ta tumando lugar. Trahadonan di exterior ta ser permiti pa traha como uitzendkracht locual pa ley no por. MEP lo revisa e ley di uitzendkracht y haci cambionan pa duna e trahador na Aruba mas seguridad di trabao. Segun Parlamentario mr. Juan Ady Thijsen ta constata cu e seguridad na pia di trabao ta laga hopi di desea. Control ta plama den diferente departamento y ta actua ora algo pasa of un hende yama.
Segun Parlamentario mr. Juan Ady Thijsen Inspeccion di trabao tin cu controla uso di helm, boots, masker etc. pero tambe tin circumstancianan manera stoel, posicion di keyboard, monitor, luz den e empresa, tapijt, airco, calor cu tin cu ta ser controla pero dor di otro ministerionan esta Salubridad publico y Husticia( Inspeccion Tecnico). Akinan mester un bon coordinacion. Tambe e trahador mester ser cuida di su mes cu cumplimento di rusttijd y vacacion manera stipula dor di ley. Pues lo mester percura pa un upgrading y miho funcionamento di e tarea di inspeccionan den cuadra di bienestar di e trahado.
Segun Parlamentario mr. Juan Ady Thijsen lo studia e posibilidad di introduci menos ora di trabao. Den sector hotelero tin un tendencia cu caonan ta ser cera pa cuarenta ora pa siman. Lo aumenta e dianan di vakantie di sector priva, haci cambionan den ley di Cessantia na beneficioso di trahador y lo adapta Landsverordening ziekteverzekering pa loque ta trata e temporada di AO. Actualmente e articulo ta bisa “Het recht op ziekengeld ter zake van eenzelfde ziekteoorzaak vervalt na twee jaren.” Esaki segun Parlamentario mr. Juan Ady Thijsen ta inhusto y mester ser cambia.
Parlamentario mr. Juan Ady Thijsen ta pidi e clase trahado pa ta consciente cu votacion ta un medio pa para pa su derechonan y cu Parlamentario mr. Juan Ady Thijsen y partido MEP ta cla pa e reto den bienestar di e trahado manera semper. Hunto p’e cambio sin miedo.


text:
ORANJESTAD – Diaranson atardi Minister di Turismo a reuni cu e gerencia di Aruba Ports Authority den cual APA a duna e mandatario un presentacion. Pa prome biaha den historia di e compania, APA a presenta un Masterplan cu a keda desaroya conforme e vision cu Ministerio di Turismo tin. Den esaki APA ta mustra un vision hopi cla unda nan kier ta den e proximo 5 y 10 añanan. Den e Masterplan ta contene e desaroyonan economico hopi importante pa e proximo 10 añanan na Aruba. E plan aki a wordo desaroya despues di haci hopi investigacion conhuntamento cu Ports of Amsterdam cu ta yudando APA ya pa añas caba, asina e mandatario a trece dilanti.
Minister Oduber a splica cu APA lo bay enfoka riba 4 pilar, lo bay enfoca den e terminal di carga na Barcadera. Lo bay sigui enfoca riba e turismo crusero, riba real estate cu ta e desaroyo di Portcity y tambe r pilar martimo. Minister a menciona cu aña 2019 tabata un di e miho añanan pa barco crusero caminda a registra 832 mil turista crusero. Ta bay enfoca tambe mas riba e sector maritime cu tambe ta genera basta entrada pa APA.
E proyecto di Port City ta canando bon y ta den su fase final pa por cuminsa, ya a sinta cu DIP caba y e cooperacion ta bayendo bon. E proyecto di “Port City” tin un inversion di 500 miyon dollar cu ta wordo financia pa sector priva. E proyecto aki sigur lo bay crea oportunidadnan nobo, lo bay crea cuponan di trabou y lo bay trece mas placa pa e caha di Gobierno. Minister Oduber a expresa cu segun e modelo economiconan, e proyecto aki lo bay contribui na 4% di Aruba su GDP ora e proyecto cuminsa.
Minister Oduber a menciona cu den e Masterplan a repasa tur e inversionnan cu mester tuma lugar e proximo añanan pa por desaroya un turismo crusero duradero y sostenibel. Ta bay percura pa enfoca riba e 4 pilarnan cu ta Terminal di Carga – Turismo Crusero – Real Estate – Martimo. Di e manera aki lo percura pa APA genera e entradanan pa yega bek e nivel di aña 2019. Aña 2019 tabata e mihor aña den historia di APA caminda ela genera mas di 36 miyon florin. Despues di esaki na aña 2020 mundo a conoce e pandemia y esaki sigur a afecta e entradanan di APA drasticamente mirando cu e turismo crusero a cay por completo, e mandatario ta expresa. Minister Oduber a sigui bisa cu segun e proyeccionnan ta te apenas na aña 2024 Aruba lo yega bek na e nivelnan di e turismo crusero di aña 2019. Por lo general segun e Masterplan APA lo yega na nivel di aña 2019 cu tabata e mihor aña di APA na aña 2023, asina minister Oduber a trece dilanti.
Finalmente Minister Oduber ta gradici gerencia di APA y Ports of Amsterdam pa entrega un tremendo Masterplan hopi bon hinca den otro cu ta bay hunga un rol hopi grandi den futuro desaroyonan economico pa Aruba.


text: Diasabra atardi a drenta informe di cu tin un muher causando problema na un supermercado na Tanki Leendert, mesora a dirigi un patruya na e sitio. Na yegada di e patruya net e muher a core bay den un Hyundai Accent for di e sitio. E muher aki a reclama cu ela slip y cay abao pero su reclamo a escala te a bay over na agression mandando garoshi riba un trahado y despues dal e dama 2 biaha na su orea y cabez anto despues a core bay. Polis a tuma e keho y esnan di e supermercado a keda di manda e video pa recherche.


text: ORANJESTAD, Aruba –02 mei 2020 For di dia 13 di maart cu e prome caso di COVID-19 a keda registra na nos isla, como Departamento di Salud Publico di Aruba un di nos tareanan tawata pa educa comunidad miho posibel riba con ta preveni di haya e virus y evita cu e ta si sigui plama. Esaki nos a haci door di mantene un comunicacion dinamico transparente y riba base diario cu comunidad. Danki na esfuerso di un y tur nos por bisa cu a logra mantene e transmision di e virus te cu awor na un nivel manehabel pa pais Aruba, pero e peliger no a pasa ainda e lucha ta sigui. Awor cu poco poco ta bay cuminsa laga comunidad bolbe bek na trabou ta hopi importante pa cada uno di nos sigui aplica tur loke nos a siña den e “Normal Nobo”. E virus di COVID-19 no a desaparece, e por parse manera cu ela bay pa un rato y despues e por tey atrobe. Nos mester adapta nos forma di biba pa ta conciente y proteha nos mes pa no hay’e y si hay’e mes pa nos no sigui plam’e. Pesey mes ta nesesario pa cada uno di nos aplica tur medida basico di prevencion cu nos a siña durante di e ultimo simannan. • Sea conciente di bo accion y su peliger pa cu bo salud y di bo famia • Si bo ta malo no bay den publico pero consulta cu bo Dr di cas tocante bo sintomanan. • Evita bay unda tin aglomeracion di hopi hende • Mantene distancia fisico di 2 meter for di otro persona • Evita mishi cu wowo, nanishi y boca • Evita mishi cu hopi articulo of superficie cu bo man • Ora di saluda, no suchi, brasa of boeks • Laba man frecuentemente cu awa y habon of uza handsanitizer cu 60% di alcohol. Esakinan ta algun conseho basico cu Departamento di Salud Publico ta recomenda pa reduci e transmicion di e virus. Si cada uno di nos cu ta biba riba e dushi pida baranca aki cu yama Aruba, sigui e consehonan menciona nos lo por sigui maneha e cantidad di casonan na Aruba riba un minimo. E meta principal ta pa detecta un caso trempan, test, diagnostica, isola y identifica tur esnan cu tawata tin contacto cu e caso. Pa logra esaki Aruba mester di nos tur.


text:
Meghan Markle a atende ayera hunto Queen Elizabeth algun evento na Cheshire. A pesar cu el a drenta rapidamente den su carera real, e no por a asumi e compromisonan di ayera sin ayuda.
E persona cu a ser nombra como e experto cu ta guiando e Duchess of Sussex ta Samantha Cohen. E consehero real tabata presente na e eventonan ayera na Cheshire, pero kisas debi cu e atencion tabata riba e royals su presencia no a ser asina tanto nota.
Samantha Cohen (49) ta originalmente di Brisbane, Australia y el a join Buckingham Palace press office na 2001, The Times a reporta. El a haya trabou na e palacio despues di a contesta un anuncio den corant unda ta solicita un ‘media minder’ durante un biahe na London casi dos decada pasa. El a subi di posicion durante e transcurso di añanan y el a ser nombra “Commander of the Royal Victorian Order” pa Queen Elizabeth na 2016.
Samantha Cohen a anuncia su renuncia aña pasa pa sigui Sir Lord Geidt, e secretario priva di e reina na ken Cohen ta hopi leal, cu a renuncia na juli. Sin embargo, el a acorda pa keda cu e generacion mas hoben di e realesa y ta actua como secretaria interino priva di e Duke & Duchess of Sussex. Mrs. Cohen ta ser describi como un persona profundamente comprometi pa sirbi monarquia. Segun e expertonan riba e tema, cu Samantha ta e asistente perfecto pa yuda Markle den algun di e aspectonan complica di protocol.


text:
BRIEVENGAT – “E sitio na Brievengat no tabata nos promé eskoho pa un krùithùis nobo”, Edmiro Anita, Hefe di Prevenshon na brantwer ta konta. “Pero despues di e eksploshon di krùithùis na Seru Loraweg mester a bini un sitio nobo purá i minister a skohe pa esun aki.”
Segun Anita ta vigilansha ta e problema: Lo tin vigilansha solamente un parti di aña. Durante un bishita na e krùithùis nobo ta resultá ku no tin vigilansha anto ademas hende sin outorisashon por yega serka di e kònteinernan fasilmente pasobra e tranké no ta sólido.
Promé ku e eksploshon na Seru Loraweg gobièrnu tabata buska un bon sitio kaba pa un krùithùis nobo. “Huntu ku Dienst Openbare Werken nos tabata wak un luga den e parti ost di Kòrsou ku tabata kumpli ku tur eksigensha. Despues di eksploshon mester a trasladá e vürwèrk rápidamente i a skohe pa e tereno di industria na Brievengat. E ora ei nos duna konseho tokante e sitio aki.” E konseho ei ta kontené opstákulo i punto pa drecha.
No tin awa pa paga kandela
“Un opstákulo ku nos tin ta e disponibilidat di awa: no tin awa pa paga kandela den besindario. Un otro opstákulo ta ku e ruta ku mester kore pa yega na e sitio ta bou di bientu i asina nos mester kore pasa den huma i esaki ta hasi e pagamentu di e kandela mas difísil.”
Puntonan di mehorashon entre otro tabata e falta di seguridat i un tranké ku no por a sera. Te awó no a solushoná niun di e puntonan aki, pero segun Anita e lugá tin e bentaha si ku e ta keda mas leu di áreanan abitá. “E ta poko mas leu di kasnan di biba òf otro edifisio ku e krùithùis na Seru Loraweg, pero ainda e no ta berdaderamente den un zona seif.”
Outor: Elisa Koek


text:
ATSA ta informa: CHTA Education Foundation Scholarship Funds awo disponibel pa studiantenan di Universidad di Aruba
Oranjestad – Manera cu a wordo anuncia recientemente durante e discurso di Ursell M. Arends na Universidad di Aruba, Aruba Timeshare Association a duna e universidad tur informacion di e proceso di aplicacion pa e Caribbean Hotel & Toursim Association’s Education Foundation Scholarship funds. A traves di aña, e miembronan di ATSA na Aruba continuamente a apoya e proceso di aplicacion di CHTA Education Foundation Scholarship. E nivel di interes aña pasa tabata hopi halto y e fundacion a screen y evalua 90 candidato. Cu e apoyo continuo di e miembronan, nan ta anticipa un nivel di interes similar e aña aki. Desde awo e proceso di apliacion ta habri y e studiantenan interesa por contacta Jo-Anne Croes di FHTMS di Universidad di Aruba pa mas informacion. CHTAEF a wordo estableci na 1986 como un organisacion independiente 501 (c) 3, liber di paga belasting. Su mandato ta pa mehora y eleva e calidad y profesionalismo di e industria hotelero y turistico den Caribe a traves di educacion y training. CHTAEF ta un di e programanan di caridad mas grandi di e industria hotelero den Caribe, ya cu nan a recauda y otorga mas di 2 miyon dollar na beca y ta duna aplicantenan cu ta demostra un compromiso fuerte cu e industria hotelero y turistico den region. E becanan ta wordo otorga na solicitantenan cu ta atende institucionnan di turismo y hospitalidad rond di mundo cu ta acredita, y conhuntamente cu institucionnan academico manera Johnson & Wales University, Monroe College y Florida International University cu ta brinda becanan adicional na studiantenan eligibel pa un beca di CHTAEF.
CHTAEF tambe ta financia programanan di certificacion y acreditacion pa profesionalnan estableci di e industria regional. Hunto cu Caribbean Hotel & Tourism Association, e programanan di certificacion ta bezig ta wordo refina, reconstrui y financia pa apoya e obhetivo principal di e fundacion, cu ta eleva continuamente e profesionalismo di e industria. E cursonan mas cortico aki ta duna resultado inmediatamente y concreto pa e industria, debi na e caracter specifico y personalisa di e curso. Mas informacion over di e programanan di credencializacion lo continua y ATSA ta comprometi na e distribuimento di e informacion. Recientemente durante e “Second Academic Economic Forum” cu a wordo teni na Universidad di Aruba, decano Wardlaw a confirma cu solamente 10% di studiantenan universitario ta dispuesto pa traha den turismo, principalmente debi na e oranan largo incluyendo fin di siman y dianan di fiesta.
E nocion percibi ta di gran preocupacion pa e industria local, y esey a empuha ATSA pa duna oportunidadnan di beca pa studiantenan di Universidad di Aruba, pa nan por haya un manera pa canalisa nan curiosidad, talento, energia y creatividad, pa descubri con pa innova e industria di vacation ownership pa asina e segmento eynan di Aruba por permanece fuerte pa 40 aña mas. Studiantenan interesa y encurasha por manda nan aplicacion prome cu 15 di april.


text:
Tumba
Tumba ta un tipo di músika i baile ku ta wòrdu toká na Aruba, Boneiru y Kòrsou. Tumba por wòrdu konsiderá komo e músika mas original di e islanan ABC. Sinembargo e orígen di tumba ta klaramente afrikano. E nòmber tumba ta origná di kultura Bantu na (Kongo), Afrika.
Awendia, prinsipalmente na Kòrsou i Boneiru, tumba ta hopi popular den temporada di Karnaval y ta e músika di Karnaval. Na tur e tres islanan ABC tin un festival grandi di tumba den temporada di karnaval.
Tumba y tambu tin probalmente e mes un orígen. Tantu tumba komo tambú ta wòrdu skibí den 2/4 maat. Antes tabata komponé hopi tumba instrumental. Por menshoná tumbanan di ántes manera: Gerry Palm, Rudolf Palm y Janchi Boskaljon na Kòrsou i mas resien na Aruba Rufo Wever y Padu Lampe. Di e tempu modèrno Anselmo "Boy" Dap ta wòrdu konsiderá komo e "Tata di Tumba". Otro kompositornan grandi di tumba di e époka modèrno ta entre otro Rignald Recordino (Doble R).


text:
Oranjestad-Minister Otmar Oduber a reuni ayera cu gerencia di Insel Air y a indica cu e ta hopi contento cu e desaroyonan di e compania aereo aki. El a indica cu e vuelo inaugural pa Manaus, Brasil diaranson awor ta hopi importante pa Gobierno di Aruba. Ta hopi biaha a papia riba e vuelo directo aki sea pa Manaus of Sao Paulo y na cierto momento lo desea pa tur dos destinacion wordo habri y a hiba e conversacion aki cu gerencia di Insel Air.
E mandatario a duna di conoce cu Insel Air ta cumpli cu peticion di Gobierno ademas cu e ta bon pa nan mes pa habri e mercado aki, cual ta uno sumamente importante. “Manaus ta un sector di Brasil cu tin ‘feeding’di otro estadonan hopi grandi y amplio. Mi ta kere cu e coneccion aki di Insel cu ta cuminsa cu e vuelonan pa Manaus lo ta sumamente exitoso pa Aruba”.
Minister Oduber a indica cu e compromiso di parti di Gobierno pa conversa cu ATA pa mira cu e sosten ta wordo brinda na Insel Air. Na e momentonan aki nan ta bulando entre 7 pa 8 destinacion for di Aruba, es decir, nan a crece a base di e plan cu nan a presenta na Gobierno pa crea un hub akinan. Ta trata di un conversacion cu Minister a hiba 4 aña pasa cu Insel, Tiara y Aruba Airlines cu tabata den proceso e tempo ey y tambe cu KLM cu tabata fundamental den esaki.
“Awe bo ta mira Insel creciendo, si mi no ta hera 6 avion registra na Aruba cu ta mustra e confianza cu nan ta poniendo, buscando un di 7 avion e aña aki (un MD) y por ta hasta un Fokker 70 mas, haciendo di e flota uno di 8 avion”, Minister Otmar Oduber a duna di conoce.
E ta agrega cu esaki ta trece cune cu mester tin e servicionan di aviacion civil cu mester ta cla na tur momento pa ora e ampliacion tuma lugar. Esaki tabata un tema cu a wordo trata durante e reunion tambe. Aki a mustra riba e hecho cu aviacion civil despues di e separacion di e parti di LVB (lucht verkeer beveiliging) cu a bay riba su mes (ANSA), lo mira hopi mas atencion wordo brinda dor di Departamento di Aviacion Civil na e companianan cu tin avionnan registra akinan na Aruba cu ta beneficia nos isla a base di mercado y destinacionnan cu nan ta habri.


text:
Despues di varios reunion cu partidonan envolvi den e asunto di “all inclusive” y “otro acomodacionnan”, Aruba Trade & Industry Association (ATIA) ta mantene su posicion di ta convenci pa e necesidad pa restringi y regula crecemento di e mercado menciona na Aruba.
ATIA ta di opinion cu esaki ta un topico complica y cu tur partido cu ta directamente envolvi den e asunto di vital importancia pa Aruba, mester coopera pa preveni yega na decisionnan unilateral. Ta haci un yamada na partidonan pa busca e caminda di dialogo y yega na un solucion cu ta na satisfaccion di tur partido y na interes y beneficio di Aruba. ATIA ta urgi partidonan pa tuma e tempo necesario pa yega na un solucion, sin presion y sin escalacion y dialoga den un ambiente di cooperacion y respet, pa asina logra e mihor decision pa cu e industria mas importante di nos pais.


text:
Atrobe un Mayoria Ficticio
Asiento 22 | S01E04
Esaki no ta algo straño na Aruba. Na aña 2005 y 2009 MEP y AVP a logra mayorianan absoluto cu respectivamente 43% y 48% di tur e votonan valido. Durante añanan ‘90 un coalicion a goberna cu menos cu 50% di e votonan valido. Tur esaki mientras cu e sistema electoral di Aruba tin e proposito di ta proporcional, contrario na por ehempel e sistema Mericano na unda no ta trata di un sistema proporcional y e votadonan ta parti den diferente estado. Remarcabel ta cu despues di tanto aña cu Aruba a wordo goberna y representa bou di mayorianan ficticio, e leynan cu ta permiti esaki no a wordo cambia.
E motibonan principal cu ta haci mayorianan ficticio posibel na Aruba ta:
- Nos (defacto) kiesdrempel
- E formula pa calcula restzetels
- E cantidad di asiento total
Pa loke ta trata e kiesdrempel; partidonan cu no ta yega e kiesdeler (1 asiento henter) no ta bin na remarca pa haya restzetels. Esaki ta causa cu tur e votonan pa e partidonan cu no a yega e kiesdeler ta wordo exclui di refleha den e resultado di asiento den un forma proporcional.
Si nos permiti e partidonan aki pa tambe bin na remarca pa haya restzetels, e chens pa resultadonan mas proporcional ta aumenta. Un eliminacion completo di un kiesdrempel no ta e miho opcion necesariamente. Por opta pa un kiesdrempel mas abou of un otro tipo di drempel tambe. Mas riba esaki despues.
Formula
E formula pa calcula restzetels ta e sistema di ‘de grootste gemiddelden’. E formula ta calcula cua partido lo mantene un averahe mas halto di voto pa cada asiento cu e partidonan tin. Manteniendo un averahe halto di voto sosteniendo cada asiento den Parlamento ta un argumento valido na fabor di e formula aki. E desventaha di e formula aki ta cu e no ta duna e resultadonan mas proporcional entre cantidad di voto y asiento. E formula tambe ta beneficia partidonan grandi, cual por ta un motibo pakico esunnan cu durante e ultimo decadanan tawata tin e poder pa cambia e reglanan aki — AVP y MEP — a tene e sistema aki intacto.
Un otro sistema conoci cu ta duna resultadonan mas proporcional entre cantidad di voto y asiento ta e sistema di ‘de grootste overschotten’. E sistema aki no ta calcula averahenan, pero ta wak ken a sobra mas voto despues di a kita tur e asientonan henter cu e partidonan a haya. E sistema aki ta duna resultadonan mas proporcional especialmente si no tin un kiesdrempel y partidonan cu no yega un asiento tambe por bin na remarca pa restzetels.
Si nos aplica e sistema di ‘grootste overschotten’ sin kiesdrempel riba e eleccion di 22 di september 2017, e resultado lo ta:
AVP 8
MEP 8
POR 2
ReD 2
RAIZ 1
Compara cu e resultado oficial cu ta:
AVP 9
MEP 9
POR 2
ReD 1
RAIZ 0
E resultadonan di eleccionan na Aruba lo ta mas proporcional a base di e sistema di ‘grootste gemiddelden’ sin kiesdrempel. Pero e sistema aki ta crea un posibilidad cu un partido ta keda cu un averahe di voto pa asiento hopi abou. Por ehempel, cu e sistema aki nos lo por haya un situacion cu un partido ta drenta Parlamento cu un averahe di voto pa cada asiento di apenas 55% of hasta 45% di e kiesdeler. Nos tin cu puntra nos mes si nos kier representacion den Parlamento cu asina tiki voto sosteniendo e asiento(nan). Esaki ta un debilidad di e sistema di ‘grootste overschotten’ cu ni un kiesdrempel usual lo resolve necesariamente.
Begrensde overschotten
Cu un tiki creatividad e debilidad di e sistema di ‘grootste overschotten’ ta simpel pa resolve. Por ehempel, nos por usa un principio di e sistema di ‘grootste gemiddelden’ como un drempel pa e sistema di ‘grootste overschotten’ door di aplica e sistema di ‘grootste overschotten’ y alabes controla pa e averahe di voto sosteniendo cada asiento ta por lo menos dos tercera parti di e kiesdeler. Si un partido haya un restzetel a base di su ‘overschotten’ pero cu e restzetel ey aserca e lo tin un averahe di voto pa asiento bou di 2/3 di e kiesdeler, e no ta haya e restzetel y e proceso di busca e siguiente 'grootste overschot' ta sigui. Den e caso cu ningun partido por cumpli cu un overschot + e averahe di 2/3 di e kiesdeler, e sistema di ‘grootste gemiddelden’ ta determina cua partido ta haya e restzetel.
Pues un drempel di un averahe di 2/3 di e kiesdeler pa cada asiento, manteniendo un cantidad di voto respetabel cu ta sostene cada asiento den Parlamento. Esaki lo crea un balans entre proporcionalidad y e cantidad di voto sosteniendo cada asiento. Un balans cu no ta un beneficio of desventaha desproporcional pa partido chikito ni partido grandi.
Esaki lo crea un balans entre proporcionalidad y e cantidad di voto sosteniendo cada asiento. Un balans cu no ta un beneficio of desventaha desproporcional pa partido chikito ni partido grandi.”
E diferencia entre e drempel aki y un kiesdrempel usual ta cu e drempel aki tin como proposito pa mantene suficiente sosten den voto tras di cada asiento, mientras cu e proposito di un kiesdrempel usual ta pa tene partidonan (mucho) chikito pafo di Parlamento. E drempel den e sistema di ‘begrensde overschotten’ no ta afecta solamente e partidonan cu no a yega e kiesdeler pa haya restzetels, pero tambe partidonan cu si a yega e kiesdeler.
Pa eleccion 2017 e sistema aki lo tin e mesun resultado cu e sistema di ‘grootste overschotten’ sin kiesdrempel paso den e caso aki tur e averahenan di voto pa cada asiento a keda riba 2/3 parti di e kiesdeler:
AVP 8
MEP 8
POR 2
ReD 2
RAIZ 1
Tanto e sistema di ‘grootste overschotten’ como e sistema di ‘begrensde overschotten’ lo a preveni e mayorianan ficticio di 2005, 2009 y 2017. E sistema di ‘begrensde overschotten’ ta percura pa e factor adicional cu ta preveni cu lo tin partidonan den Parlamento cu no tin por lo menos 2/3 parti di e kiesdeler sosteniendo nan asiento(nan).
Tuma nota cu ta posibel pa escoge un porcentahe di e kiesdeler mas halto of mas abou como drempel enbes di dos tercera parti. Lo ta na Pueblo, Gobierno y Parlamento pa determina kico ta un minimo apropia di sosten tras di cada asiento, teniendo na cuenta e efecto cu e por tin riba proporcionalidad di e resultado.
Y asina lo tin mas sistema cu por wordo crea y/of implementa cu lo duna resultadonan di eleccion mas husto cu nos ta hayando na Aruba, asina dunando mas respet y balor na e voto di Pueblo. Ningun sistema lo duna resultadonan cu ta refleha e votonan den asiento perfecto bou tur condicion. Pero sigur tin espacio pa trece cambio cu lo ta un progreso pa nos democracia. E motibo principal cu por preveni un mehoracion di nos sistema di parti restzetels y yega na resultadonan mas husto, ta un falta di boluntad.
Tanto e sistema di ‘grootste overschotten’ como e sistema di ‘begrensde overschotten’ lo a preveni e mayorianan ficticio di 2005, 2009 y 2017.”
Cantidad di asiento
Un otro factor importante cu ta stroba nos di yega na resultadonan mas proporcional entre cantidad di voto y cantidad di asiento ta e cantidad total di asiento cu tin pa parti. Si lo tin mas asiento pa parti, nos lo por yega na resultadonan cu ta refleha e deseo di Pueblo mas exacto.
Na Aruba nos tin 21 asiento. Esey kiermen cu cada asiento ta 4.76% di tur asiento, y dos asiento ta 9.52%. Si un partido logra 7% di e votonan valido, e lo haya sea un of dos asiento, cu ta sea 4.76% of 9.52% di tur asiento. Pues lo tin un diferencia di alrededor di 2.5% entre e cantidad di voto y cantidad di asiento cu e partido a haya. Pero si nos tawata tin por ehempel 31 asiento pa parti, cada asiento lo ta 3.23% di tur asiento, y dos asiento lo ta 6.45% di tur asiento. Pues den e caso cu tin 31 asiento total, e partido cu haya 7% di tur e votonan valido por haya 6.45% di e asientonan, cual ta diferencia solamente 0.55% di e cantidad di voto y ta un resultado cu ta refleha e deseo di Pueblo mas exacto.
Awo nos tin suficiente experiencia cu e sistema pa realisa cu e no ta sirbi nos democracia manera debe ser.”
Hulanda tin 150 asiento pa parti. Kiermen un asiento na Hulanda ta apenas 0.67% di tur asiento (compara cu 4.76% na Aruba). Esaki ta un di e motibonan cu Hulanda su resultadonan por ta hopi mas proporcional cu na Aruba. Na Aruba, basicamente nos a ‘copy/paste’ e sistema electoral Hulandes (legal transplant) sin tene suficiente cuenta cu e diferente condicionnan bou di cual e sistema lo mester funciona. Awo nos tin suficiente experiencia cu e sistema pa realisa cu e no ta sirbi nos democracia manera debe ser.
Proposicion ‘21+10’
Aumenta e cantidad di asiento (y parlamentario) ‘djis’ pa yega na resultadonan mas proporcional no ta mustra di ta un decision corecto. Pero tin otro argumentonan pa hustifica un aumento di nos Parlamento. Na inicio di nos Parlamento como pais na 1986, Aruba tawata tin alrededor di 62.500 ciudadano y 21 parlamentario pa representa nan. Mientrastanto nos poblacion a crece te na alrededor di 110.000 ciudadano, y keto bay nos tin 21 parlamentario pa representa e Pueblo. E punto no ta cu e cantidad di parlamentario necesariamente mester aumenta proporcional cu nos poblacion. Sino nos lo mester tin 37 parlamentario awo. Pero ta mustra cu tin espacio pa un aumento si, tanten cu e aumento ta resulta den un Parlamento mas eficiente y no un stempel-parlement mas grandi y mas caro.
Pero que hubo nos aumenta nos Parlamento cu 10 parlamentario cu ta wordo eligi den 10 diferente districto? Parlamentarionan cu Pueblo ta eligi den un forma directo, pues nan no por ‘lift mee’ cu tiki voto preferencial. Nan mester gana den nan districto a base di voto individual. Nan lo ta parlamentarionan cu hopi voto individual, cu no ta forma parti di un partido politico. Esaki por percura pa parlamentarionan mas independiente di e control di partidonan politico y ministernan riba parlamentarionan, cu ta factornan cu por haci Parlamento un stempel-parlement y crea un falta di e checks and balances necesario. Y na mesun momento e otro 21 asientonan por sigui wordo reparti a base di e sistema proporcional, pero cu un miho forma pa parti e restzetels.
E motibo principal cu por preveni un mehoracion den nos sistema di parti restzetels y yega na resultadonan mas husto, ta un falta di boluntad.”
‘21+10’ ta un proposcion cu ta encera un cambio substancial cu mester wordo evalua hopi bon. Kisas ta miho pa nos cuminsa cu e cambionan pa mehora e forma di parti restzetels. Lo ta bon si e siguiente gobernacion y Parlamento duna esaki e prioridad cu e merece mas pronto cu ta posibel pa percura cu for di e siguiente eleccion bay dilanti nos por tin reparticion di asiento cu ta un refleho mas husto di e deseo di e Pueblo votado.
Mas informacion tocante proposicion 21+10: 10 parlamentario independiente
Previously:
Asiento 22 S01E01 ‘Prome nos purba drecha Reino Hulandes, ban drecha Aruba’
Asiento 22 S01E02 ‘Cambio di sistema pa eligi parlamentario’
Asiento 22 S01E03 ‘AVP deliberadamente ta frustra nos Democracia Parlamentario’
Carlos Guiamo | Asiento 22
This email address is being protected from spambots. You need JavaScript enabled to view it.
Expresionnan haci den e articulo aki no necesariamente ta refleha opinion di ArenaPoliti.co


text:
News
Varios bishita importante
A bishita entre otro Gobernador di Aruba
Comite Olimpico Arubano cu varios bishita importante.
Recientemente Comite Olimpico Arubano a bishita Su Excelencia Gobernador di Aruba, Sr. Alfonso Boekhoudt unda a elabora riba e trabounan di COA pa cu nos atletanan y deporte den 2019. Representantenan di COA, Presidente Roy Mezas y Secretario General Nicole Hoevertsz a duna informacion riba e trabounan realisa.
Tambe Presidente di e Federacion Internacional di Gimnasia, Sr. Morinari Watanabe cu actualmente ta na Aruba pa e competencia internacional di gymnasia ritmica a bishita oficina di COA unda e la ser ricibi pa Sra. Nicole Hoevertsz.
Por ultimo, Sra. Nicole Hoevertsz den representacion di COA a bishita e utlimo dia di e gala event di e Aruba International Gymnastics Cup 2019.


text:
NOTICIA
Accidente cu hende herida pa falta di preferencia na cruzada di Sabana Berde
Diaranzon mainta a drenta informe di un accidente cu hende herida na e cruzada T na Sabana Berde, mesora a dirigi tanto polis como ambulans na e sitio. Na yegada…
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now 15,- awg ?
MINISTER DI ENSEÑANSA Y DEPORTE ENDY CROES A BISHITA SINT FRANCISCUS COLLEGE DEN CUADRO DI PROYECTO E-LEARNING.
ORAJESTAD: Recientemente Minister di Enseñansa y Deporte Endy Croes hunto Prome Minister Evelyn Wever –Croes a bishita Sint Franciscus College den cuadro di e proyecto E- learning. Na cuminsamento di aña escolar e scolricibi borchi digital ‘CTouch’ conhuntamente cu Chrome Books, pa lesnan por wordo duna den forma mas innovativo y atractivo pa e alumnonan. Minister Croes a sigui bisa cu e la pasa den tur e klasnan y tabata bunita pa mira e manera con e lesnan ta wordo duna y alumnonan tabata hopi entusiasma cu e borchinan. Esaki ta caminda cu mundo ta desaroyando. E Mandatario di Enseñansa a gradici FUTURA pa e proyectoaki y a expresa su deseo pa pronto tur mucha di…
Encuesta Forsa Laboral 2021
ORANJESTAD – Cuminsando 1 di Novemberte cu 28 november 2021 Departamento di Labor y Investigacion (DAO), Oficina Centraldi Estadistica (CBS) y Centrale Bank di Aruba (CBA) lo tene e di diesun (11) Encuesta di ForsaLaboral (EFL 2021). E EFL 2021 tin como metapa forma un imagen actual y completo di e mercado laboral di Aruba. Un meta importante…
Minister Rocco Tjon: REUNION FRUCTIFERO CU PROCUREUR GENERAL DI MINISTERIO PUBLICO; A TOCA DIFERENTE PUNTONAN DEN CUADRO DI MINISTERIO DI HUSTICIA
No lo corta den e “wenselijkheid begroting” di instancianan cu ta enfoka nan mes den combati corupcion, por ehempel Ministerio Publico y Landsrecherche. ORANJESTAD – Dialuna merdia Minister di Husticia…
Minister Arends – Adulto Mayor nan futuro ta awo
“Cu Asuntonan di Adulto Mayor, nos lo zorg pa segura e welzijn, y e zorg”, Minister Ursell Arends a menciona den un encuentro Dialuna ultimo, caminda miembronan di “Movimento Ta Bida”, y minister di asuntonan di adultomayor, Sr. Ursell Arends, a enfoca riba e necesidad urgente padrecha e bienestar di e grupo di personanan aki. “Boso futurota awo”, ta kiko Sr. Arends ta opina over di e situacion, mirando cu no tin tempo pa warda, mirando cu tin un grupograndi di adulto mayor cu ta den necesidad pa ayudoactualmente. Danki na organisacion di Movimento ta Bida pa e bunitainiciativa cu a yuda inspira gobierno pa decreta henter luna di October como luna di adulto mayor. “Cada un di e adultonanmayor a traha duro pa nos como hobennan por hereda e…
PROME MINISTER TA DUNA DISCURSO DI APERTURA NA GLOBAL WEBINAR
“SDG’s lo acelera e desaroyo nacional pa recuperacion pa asina hunto nos por avansa na un futuro mas resiliente y sostenibel” Dialuna mainta Prome Minister Evelyn Wever-Croes a forma parti di y duna e discurso di e apertura na e prome ‘First Global Webinar, for the Voluntary National Reviews for the High Level Political Forum on Sustainable Development’organisa door di Hulanda. “Aruba, Corsou y Sint Maarten ta islanan chikito den Caribe y…
DOMINO A COY CANDELA GRANDI NA CALABAS!
Calabas/Kudawecha – Shonnan, un caso serio di global warming a dal diasabra ultimo 23 di october den e unico y mundialmente famoso Domino Square Garden na Calabas! E legendario trabuconan di pariba di brug, esta TEAM…
EMPLEADONAN PUBLICO A RICIBI CERTIFICACION DI CURSO PA TRAHA DEN MANEHO ENFOCANDO RIBA IMPLEMENTACION DI SDGS
ORANJESTAD – Prome Minister señora Evelyn Wever-Croes y Minister Geoffrey Wever tabata presente na e clausura di e seminario pa empleadonan publico “Capacity Building for the Implementation of SDGs”. Un cursoorganisa door di Gobierno di Aruba specificamente pa empleadonan publico, pa prepara nan pa traha den maneho, teniendo cuenta cu e metanan di desaroyosostenibel / “Sustainable Development Goals (SDGs). Na e ocasion Premier Wever-Croes a haci uzo di e momentopa felicita cada un empleado publico cu a termina e curso y ricibi nan certificado. E curso tabatin un duracion di seis lunay a conta cu participacion di 77 empleado publico. …
Chauffeur di van no a duna preferencia y a bay dal den un Nissan March net banda di chauffeur
Diamars merdia a drenta informe di un accidente cu hende herida na Papaya, mesora a dirigi tanto polis como ambulans na e sitio. Na yegada di e patruya a bin…


text:
KRALENDIJK – Un situashon di abusu kreá pa e sistema di kloaka ku ta situá na Kaya Den Tera den e área pabou di pòmp gasolin ‘Gas èksprès’. Habitantenan ta fadá, desgustá i no sa unda mas pa bai pa kuida nan salú.
For 2015 e problema aki a presentá, kaminda a konstruí un stashon ku ta funshoná ku e sistema di pòmp awa di pos di un sitio pa otro. Habitantenan a konta ku aparte ku a konstruí un área ku pòmp, nos sorpresa, nan a traha baki, esta pos grandi pa fangu e awa shushi, promé e sigui direkshon pa LVV na Lagun ku ta e planta sentral. Tur awa shushi di entre otro bario di Belnem, ta yega na e sitio ‘Den Tera’. For di einan e ta bai direkshon di LVV. E pòmp i e pos ta pèrkurá pa holó hopi desagradabel den henter e área.
Besiñanan a konta kon nan a kambia tur bentana di kas pa algu spesial ku no ta laga holó pasa, sinembargo e no a yuda. Momentu ku áwaseru kai ta un desaster. Na diferente okashon trùk di e kompania ‘MAC Enterprises’ ta bin chupa awa shushu na e pòmp, ta otro molèster teribel di holó stinki. Por komprondé ku awor ta den proseso pa bai limpia e baki na e sitio, ku ta otro desaster ku holó. No ta informá niun besiña i simplemente trahadónan ta risibí nan tarea i ta yega hasi nan kos sin importá e konsekuensia di e holó. A informá Ombudsman di e situashon, sinembargo debí na situashon di CoViD-19 nan no por ta na Boneiru pa kontinuá e proseso di keho.
A papia ku tur instansia sinembargo nada ta sosodé. E problema ta, ku no solamente tin un pòmp, sinembargo tambe un pos i henter e proseso ta kousa hopi molèster di holó ku ta a-higiéniko. E situashon ta peligroso pa salú di hende i niun hende di gobièrnu òf miembronan di Konseho Insular ta tuma e kos na serio, habitantenan a konta Radio Live99.9 FM.


text:
Geplaatst op 13 January 2020 dor di Ministerio Enseñansa, Siensia, Kultura & Deporte
Sigur si tene na kuenta ku mayoria studiante tin ku hasi un invershon finansiero grandi i akumulá un debe pa por hasi un estudio di mas aña. Esaki ta un di e puntonan importante ku a resaltá siman pasá djamars 7 i djaweps 9 di yanüari último ora gobièrnu di Kòrsou a organisá e promé dos seshonnan di informashon na mayornan i nan yunan ku tin intenshon di sigui nan estudio.
Pa hóbennan ku no tin un idea ainda kiko skohe, ta importante pa hasi un “Studiekeuze test”, e test ku ta yuda determiná e interes di e studiante. Tin diferente posibilidat pa yega na un tèst sea via di un profeshonal o tambe via internet. Banda di esaki tin diferente otro aspekto mas ku tantu mayor i studiantenan mester tene na konsiderashon ora e yu ta bai studia. Pa tur esnan ku ta interesá den e informashon pa yuda alsa e grado di éksito di nos studiantenan, por akudí ba e sitio di gobièrnu pa e presentashon ku Minister di Enseñansa,Siensia, Kultura i Deporte Marilyn Alcalá-Wallé a duna: Presentashon Minister 9 yan 2020.
************************************


text:
Parlamento di Aruba awe ta trata e cambionan den ley di Laft. E cambionan ta basicamente dos, maske cu Gobierno kier a haci mas cambio, pero a dicidi di laga eseynan pa momento di introduci e propio Begrotingskamer. Den e cambio aki Gobierno ta propone e normanan di deficit y surplus nobo, y ta regla e nombracion di ex-politiconan den e college.
HERENCIA FINANCIERO DEPLORABEL
Despues cu Gabinete Wever-Croes 1 a sinta, tur hende a wordo confronta cu e realidad financiero di nos pais. Deficit hopi mas halto cu premira, no cumplimento cu ‘deadline’ pa entrega presupuesto y cuenta anual y cantidad di recibo di e gobierno anterior cu tabata ‘pop up’ di sorpresa cu Gabinete Wever-Croes 1 mester a paga. Institutonan di supervision no a cumpli cu nan tarea di supervisa y gremionan cu mester tabata critico, tabata keto mientras e gobierno anterior a hiba Aruba na borde di bancarota. Locual tabata peor ta cu e normanan poni den ley no a wordo cumpli cu nan y no por a wordo cumpli cu nan tampoco. Aparte di esaki tabata tin total desconfiansa den Aruba. Tanto Hulanda como rating agencies no tabata tin confiansa mas. E credibilidad di Aruba tabata na peliger.
NORMANAN NOBO
Gabinete Wever-Croes 1 a prepara un memorandum financiero economico cu ta stipula un caminda con pa saca Aruba for di e problemanan financiero. A base di e memorandum aki a presenta un presupuesto pa 2019 den cual ta baha e deficit di 149 miyon florin den 2018 pa 25 miyon florin den 2019 y pa 2020 ta premira un surplus pa prome biaha den hopi tempo. Den un reunion publico na september 2018 Parlamento a aproba e normanan aki den un mocion.
PROTOCOL 2018
A base di e memorandum financiero economico y e aprobacion di Parlamento, Minister President Evelyn Wever-Croes y Minister di Finansa Xiomara Ruiz-Maduro a bay negocia un protocol nobo cu Hulanda pa asina crea un base di confiansa y pa evita un otro KB. Na november 2019 a yega na palabracion cu pa aña 2019 lo tin un deficit di maximo 0.5% di GDP, pa 2020 lo tin un surplus di minimo 0.5% di GDP y pa 2021 y despues lo tin un surplus di minimo 1% di GDP. Di e forma aki lo saca Aruba for di deficit y Aruba por cuminsa paga su debe bek.
E protocol aki a trece bek trankilidad den e relacion cu Hulanda. Tambe a pone e fundeshi pa e confiansa por bolbe. Indudablemente lo no ta facil pa cumpli cu n’e, pero Gabinete Wever-Croes 1 lo cumpli cu n’e. No pa tene Hulanda contento sino pa Aruba mes.
CAMBIO DI LEY
E normanan aki mester wordo cambia den ley y esey ta e cambio cu ta wordo trata den Parlamento awe.
EX POLITICONAN
Dia gobierno di AVP a pasa e ley di Laft, na ultimo momento e Fraccion di AVP a pone un prohibicion cu ex politiconan no por forma parti di e CAFT. Segun nan a bisa e tempo ey, pa asina Nilo Swaen ni Nel Oduber por bira miembro di CAFT un dia. Sinembargo Gabinete Wever-Croes 1 ta di opinion cu nos no mester limita nos mes pasobra nos tin algun ex politico cu lo ta hopi bon pa ocupa un funcion den CAFT. E parti di e cambio aki tambe ta inclui den e ley cu Parlamento ta trata awe.
RUMBO POSITIVO
E protocol firma y e maneho financiero serio di Gabinete Wever-Croes 1 a cuminsa duna su frutonan positivo. IMF a publica un rapport positvo den cual ta demostra cu e confiansa tey bek atrobe den Aruba, debi na e maneho responsabel, firme y realistico pa atende cu finansas.
Aruba a mantene tambe e rating di Fitch, cu casi a bay perdi debi na mal maneho di gobierno anterior. Ta danki na e vision nobo di Gabinete Wever-Croes 1 Aruba no a perde e rating. Y tin mas interes awor den Aruba pasobra tin un biento fresco, tin un gobierno nobo cu ta pone e ser humano central, y p’esey ta determina di pone finansas publico na orden bek. Awor tin un Minister di Finansa cu sa di e materia y ta tuma e decisionnan necesario cu caracter y firmesa, decisionnan necesario pa hiba Aruba padilanti.
BEGROTINGSKAMER
E protocol 2018 ta e base pa Aruba haya e autonomia financiero bek, y e cambio di e Laft di awe ta e preparacion pa esaki. Segun e protocol en todo caso aki dos aña Aruba lo introduci su propio eBgrotingskamer cu lo ta encarga cu e supervision financiero. Preparacionnan ta andando caba pa asina e Begrotingskamer cuminsa funciona mas trempan pa asina aki dos aña por tuma over e tareanan di CAFT sin problema.
“Poco poco pero sigur nos ta saca Aruba for di e abismo financiero cu nos a encontr’e na 2017. Pasobra nos ta pone e ser humano central y e ser humano no por desaroya cu un debe gigantesco asina. Nos ciudadanonan merece un miho calidad di bida y esey nos ta determina pa brinda nan”, segun Premier Evelyn Wever-Croes.


text:
Minister di Enseñansa ta reuni cu Diensthoofden
Dialuna 22 januari minister Lampe a tene un prome diensthoofdenoverleg, na unda cu e directeur of diensthoofd di e diferente departamentonan cu ta resorta bou di su maneho a bini hunto, pa un presentacion di algun di e plannan di e Ministerio di Enseñansa, Ciencia y Desaroyo Sotenibel.
E tempo tabata cortico pa por presenta tur e puntonan di atencion, pero a scoge pa duna un presentacion di e implementacion di Scol Multilingual y tambe a duna un presentacion di e presupuesto di e Ministerio den su totalidad.
Tambe tabata presente na e ocasion aki sra. Sue-Ann Ras, parlamentario y sostenedor di nos idoma Papiamento. Sra. Ras tambe ta apoya e introduccion di Scol Multilingual.
Info / Contact
Pa mas informacion por busca [P] PSML of [M] Ministerio di Enseñansa den e alfabet menu riba homepage of por tuma contacto cu Ministerio di EnseñansaScroll To Top


text:
Servicio di GKMB a ricibi mashin di fumigacion nobo
ORANJESTAD, Aruba –18 december 2019: Gele Koorts en Muskieten Bestrijding a ricibi ayera dos mashin nobo pa combati sangura. Esaki ta un inversion di mas of menos 45 mil florin cu Minister di Salubridad Publico a haci pa por sigui combati y preveni malesanan transmiti door di sangura. E mashinnan ta di marca Igeba cu ta produci na Alemania y a wordo entrega door di nan agencia na Aruba cu ta DAL pestcontrol. Ta trata aki di dos aparato di cual e prome mashin ta un ULV (Ultra Low Volume) aerosol generator. E meshina aki ta uza volumen halto di aire na un presion abou pa transforma pesticida likido den drupelsnan cu por wordo distribui den e admosfera. E di dos mashin ta un Thermal fogger cual por produci gran cantidad di huma di pesticida cu ta wordo uza pa fumigacion. Ambos aparato lo wordo usa ora tin hopi molester di sangura den bario nan of ora tin alerta di outbreak di malesanan transmiti door di sangura manera por ehempel Dengue, Zika y Chikungunya. Ambos mashin por wordo usa tambe pa combati e sangura preto cu ta sangura di mangel, comun den e area di savaneta y Pos chiquito. Cu yegada di e dos mashinnan aki e personal di GKMB ta hopi contento pasobra nan por sigui eherce nan trabou, solamente awo den tempo mas cortico y nan ta bon equipa y prepara pa cualkier eventaulidad riba e tereno di combati sangura.


text:
Orario di SVb durante dianan di fiesta
Banco di Seguro Social Aruba SVb ta anuncia cu en conexion cu celebracion di Pasco di Nacemento y Aña Nobo, tur su oficinanan lo ta cera pa publico riba e siguiente dianan:
-
- Diabierna 23 december 2016
- Dialuna 26 december 2016
- Diahuebs 29 december merdia desde 12:00 pm
- Diabierna 30 december
- Dialuna 2 januari 2017
Riba e dianan aki por notifica AO (meld ziek) online tur dia entre 7:00 am te cu 12:00 pm mediante nos website /form-notifica-ao/. Notificacion di AO mediante 527-2782 riba e dianan aki ta limita pa e orarionan entre 7:00 am te cu 11:00 am. Entre Pasco di Nacemento y Aña Nobo SVb ta habri riba orario normal riba diamars 27 december, diaranson 28 december y riba diahuebs 29 di december te cu 12:00 di merdia. Despues di Aña Nobo SVb ta habri riba orario normal atrobe entrante diamars 3 di januari.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.


text:
WILLEMSTAD – E habitantenan di e bario ‘lubidá’ Zwaan – un bario parti pafó di Willemstad – ta bai transformá nan idea- i deseonan den plannan konkreto huntu ku studiantenan di e fakultat di Bouwkunde di e Universidat di Kòrsou (‘UoC’).
Teksto ta sigui despues di e vídio
Di Peter Eikelenboom (Hulandes i Papiamentu) (Nederlandse ondertiteling)
Dor di e atenshon ku Caribisch Netwerk a dediká anteriormente na e bario marginá pegá ku Scharloo, e plan a nase serka e studiantenan pa hasi un tarea di estudio ku un problema real di Kòrsou. Esaki a kondusí na un kolaborashon entre e universidat, fundashon Swaen i Besindario i tambe Unidat di Bario.
Enkuesta promé paso
Komo promé paso a tene un enkuesta bou di e habitantenan di e bario. Sinku grupo di dos boluntario tabata drenta e bario den fin di siman ku un formulario di pregunta.
‘Tin habitante sin koriente, awa pa bebe òf tualèt
Tin preguntanan tékniko tokante e kalidat di e bibiendanan, pero tambe tokante akseso na awa pa bebe, elektrisidat, tualèt, ducha, kushina, etc. Den algun kaso e habitantenan mester kontestá ku nò riba un pregunta asina. Tin ku a regla algu ku bisiña pa por tin koriente.
Ilegal
E konstrukshonnan riba e tereno ta ilegal. E tereno ta di gobièrnu. E insiguridat ku esaki ta trese kuné ta pone ku e habitantenan a konstruí un dak riba nan kabes ku un mínimo di material.
Ta wak e situashon sosial tambe, di e habitantenan. Esei ta konserní e kolaboradónan di fundashon Unidat di Bario. Nan ta wak kon lo por yuda e habitantenan pa nan bai dilanti, por ehèmpel ora ta trata di empleo i formashon.
‘E mester ta pagabel, pues no spera palasio’
E studiantenan ta traha dieskuater siman na e proyekto i nan ke bini ku dos òf tres senario. Probablemente lo mester basha e bibiendanan improvisá ku tin aworakí abou. Jefta van der Elst, kende ta un dosente pa konstrukshon i ingeneria sivil no ta mira otro posibilidat. Mester bini ku algu otro na lugá di loke tin te ku awor. “E alternativa pa e habitantenan mester ta pagabel si, pues no spera palasio”, e ta bisa.
E studiantenan ta basa nan mes riba e normanan ku e konstruidó di bibienda sosial, Fundashon Kas Popular, ta traha kuné pa konstrukshon di kas. Pa un resultado habitabel, e plannan ta inkluí áreanan bèrdè i desagwe di awaseru i di awa sushi.
Buska ayudo di instansianan
Fundashon Swaen i Bisindario ke bati na porta di instansianan gubernamental ku e plannan. Segun e fundashon e konklushonnan di e enkuesta, ta ‘primi e outoridatnan su nanishi riba e pruebanan ku Zwaan no ta habitabel’.


text:
Inscribi pa ARUBA DOET!
E deadline pa registra proyecto tawata 2 di April. Pa pregunta por tuma contacto cu Aruba Doet 5611644.
Como organisacion:
- Prome cu bo registra un proyecto riba e website di ARUBA DOET, bo tin pa crea un profil. Asina cu bo crea un profil bo por login na cualkier momento pa registra, revisa of adapta bo proyecto.
- Despues cu bo a registra un proyecto bo por aplica pa haya un sosten financiero.
Como boluntario:
- Bai na TUR PROYECTO y inscribi pa e proyecto di bo preferencia.


text:
PORT AU PRINCE — Nos selekshon nashonal a empatá ku Haiti na 1 gol durante nos segundo enkuentro di e di 2 buèlta di Nations League. Elson ‘Sontje’ Hooi a anotá e úniko gol di nos selekshon ku a keda dediká na nos kiper, Jarzinho Pieter ku a fayesé di forma repentino djaluna último na Haiti.
Awe 11:30am nos hungadónan a regresá Kòrsou i a pasa duna kondolensia na familiarnan di nos kiper stimá. Esaki tabata un momentu hopi doloroso i duru tantu pa nos selekshon komo pa e señora mama i tambe demas famia di e defuntu ku a keda atras. Despues nos selekshon a bai kome huntu i pa mas anochi, esnan residensiá den eksterior a regresá nan destinashon.
FFK di su banda a hasi tur loke ta na su alkanse pa e kurpa tambe bin Kòrsou huntu ku nos selekshon pero lamentabelmente esaki no por tabata posibel. Aktualmente e kònsùl di Hulanda na Haiti, ku a duna nos tur klase di koperashon, ta reglando huntu ku FFK, tur e tramitenan pa e kurpa por yega pero esaki tin un durashon di minimal 8 dia nòrmalmente. Ora esaki keda reglá, e kurpa por bini Kòrsou pa asina nos por despedí di Zinho na un manera digno.
Un biaha mas nos ta ekstendé nos mas sentido pesame na tur famia, amigu i konosí di Zinho i na pueblo di Kòrsou kompletu pa nos gran pèrdidá!


text:
EDITORIAL SKIRBI PA: FITTIPALDI PIETERSZ
KRALENDIJK – Ramonsito Teresita Booi meresé un rekonosementu awor, pa loke el a hasi pa Boneiru. E hòmber a sufri sin motibu, miéntras e tabatin rason di tabata funshoná korekto, i a hasi kos grandi pa Boneiru. Esei ta e realidat. Aparte di Ramonsitio, Burney El Hage ta e otro persona ku tambe i huntu ku nan famia a sufri inosentemente hasiendo bon pa Boneiru. Tur investigashon a mustra kla ku ni sikiera un akusashon tabata bèrdat. Mi no ta bai den detaye pasobra esei ya ta kapítulo di pasado. Mi no ta tuma parti pa niun hende, tampoko partido polítiko. Simplemente mi ta trese e bèrdat di loke a sosodé i ku no por a kastigá Ramonsito, i awor mester a pidié despensa. Sigur ta mas ku na su lugá pa pidié despensa, sinembargo loke el a pasa den, no por drecha mas. Meskos den kaso di El Hage.
Diferente bia mi a skirbi di Ramonsito, entre otro den korant, tokante e problema nan, sin menshoná mi nòmber. Mi a hasié pasobra mi tabata sinti ku e tabata inosente sierto momentu, awor esei a bira realidat.
ALGU DI BETICO CROES (QEPD) DI ARUBA
Hopi orguyo tin ku Betico Croes, kende a bai nos dilanti hopi aña pasa, kende a lucha pa Aruba haña status aparte. Esaki ta mas ku na su lugá, pasobra el a lucha pa Aruba i a logra loke hopi tabata deseá. Hopi aña tur hende a gosa di loke a sosodé. Último tempu por tende gritunan aki aya: ta mihó nos laga status aparte i bai den Hulanda, algu manera Boneiru. Mi pregunta ta? Betico ta bai pèrdè su atenshon pa loke el a lucha pa Aruba i e pueblo di e tempu aya? E desishon ta tumá i kualke situashon ku presentá mester kontinuá ku lucha. Kada desishon tin su konsekuensia bon i ménos bon.
KONTINUASHON RAMONSITO BOOI
Meskos ta e motibu pa grita danki na Ramonsito Booi. E hòmber a hasi hopi, i kisas por a logra mas pa Boneiru si no a strob’é. Hende a purba kibr’é, loke ta nifiká kibra nos tur. Kos por tabata mihó awe pa nos, si no a saka pia pa Ramonsito. Loke Ramonsito a hasi meresé un selebrashon, kende a pèrkurá pa nos bira parti di Hulanda i nos a vota pe. Nos no mester lubidá kon tabata keha pasobra Kòrsou no ta manda sufisiente sèn pa nos desaroyo. Ramonsito a hasi su trabou komo diputado e tempu aya pa hinka nos den Hulanda i huntu ku pueblo su voto, nos a logra. Awe e islanan ruman esta, Kòrsou i Aruba ta murmurá pa yudansa di Hulanda i ta notabel, no awor debí na ‘coronavirus’, sino ya for di algun aña anterior, nan situashon ekonómiko, spesialmente di Kòrsou tabata den dekadensia. Miéntras tantu esun di Boneiru tabata subiendo ku spit haltu. No ta ami ta bisa, sinembargo ken ku bo topa ta ekspresá mes kos, i si skucha notisia, ta problema tras di problema na hermana isla Kòrsou tur dia. Nos no ta pro e loke ta sosodé na Kòrsou. Hopi di nos kisas mayoria tin un òf mas famia aya. Di kurason nos ke pa bai bon ku nan. E no ta den nos man. Pueblo huntu ku gobernantenan di Kòrsou a skohe pe.
Pa bai bèk na Ramonsito, loke el a lucha pe nos a logr’é i ta kosecha éksito kuné. Malasuèltu a toka mundu ku e asuntu di vírùs, sinembargo e situashon a laga islanan di Karibe hulandes mira ku mihó nos tabata huntu i den Hulanda pa un mihó bibá pa nos tur. Duna e hòmber un rekonosementu. El a sufri pa nos a haña un mihó bibá. E realidat!
E artíkulo ta skirbi pa ami Fittipaldi Pietersz, komo suidadano, algun dia despues ku Ramonsito i Burney a sinta na mesa ku fiskal mayó pa tuma nan despensa ku a kastigá nan inosentemente.


text:
Oranjestad-Ta parce cu e gobierno actual ta sintiendo cu e rosea cayente di pueblo ta yegando cada bes mas y mas cerca. E motibo cu mi ta señala esaki, ta basa riba e forma di proceder di gobierno cu ta mustra di tin tur ingrediente di “damage control”.
Na prome lugar ta obvio cu a duna e prensa comprometi e ordo pa dera e pueblo bou di un gran cantidad di publicacion, na unda ta alaba e supuesto trabou “magnifico” cu e ministernan ta ehecutando actualmente. No ban lubida tampoco e plan fracasa di reparti “stickers”, na unda kier a desvia atencion despues cu Mike E. a firma e protocol cu Hulanda, y na unda a haci entrega di nos orguyo nacional, nos autonomia y nos Status Aparte.
E realidad ta completamente otro. Pueblo ta fada y cansa di tur e promesanan fofo y tambe di e corupcionnan masal cu ta tumando lugar den dia cla. Mi a señala caba e actuacion di Benny S. y Paul C. pa cu otorgamento di permiso. Tambe a relata e rol di Mike de M. y e supuesto “vakminister” Angel B.
Esun cu ta keda mantene e puesto di “clown” den e gabinete ta Alex S. Ta increibel con e ta kere di cuestiona e inteligencia di e pueblo aki cu ponencianan increiblemente infantil. Permitimi duna un paar di ehempel.
E minister kier laga nos comprende cu e extra medidanan cu gobierno ta tuma den e area di salubridad, ta necesario pa salvaguardia e cuido medico na Aruba.
Segun e minister e medidanan lo wordo introduci “suavemente” y nan no lo ta hopi. Igualmente e minister ta demostra di no tin un idea kiko ta come y bebe pa locual ta e expectativa di nos pueblo pa loke ta e cuido medico cu ta wordo brinda actualmente na Aruba. Ta wordo priminti un cuido di 5 strea, y e pueblo ta pagando pa un cuido di 5 strea, pero ta recibiendo un trato inferior. E minister no a caba di indigna pueblo suficiente, pasobra awor aki kier bay frega bou nan nanishi cuanto placa ta wordo gasta door di e pueblo malagradecido.
Nos por a tuma nota di diferente reportahenan cu ultimamente a tuma lugar riba tereno di deporte, y ken ta esun cu a duna acto di presencia, no esun di deporte pero su compinchinan den gobierno Mike E., Paul C. y hasta Dowers. Alex S. no sa nada di deporte y su falta di interes pa promove deporte na Aruba ta mas cu cla.
E minister a mustra den e dos aña cu e ta na mando di no tin atencion en absoluto pa deporte, apesar cu e mester ta na altura cu deporte ta un di e formanan mas exitoso pa reduci e gastonan medico door di prevencion di entre otro obesidad.
E menosprecio pa e pueblo Arubano a yega sin embargo su toppunt cu e declaracion cu a sali publica encuanto nombracion di un di tres director na hospital. E minister ta declara cu: “no tin candidato local cu a pasa ni e di prome seleccion basa riba e rekisitonan di e “profiel” pa un director pa Dr. Horacio E. Oduber Hospital. Lamentablemente e personanan local cu tin e caracteristicanan describi den e profile, no a solicita pa e funcion”. Alex S. ta expresa cu “e ta lamenta e resultado aki, pasobra e ta di opinion cu mester tin personanan local cu tin e capacidadnan rekeri pa ta un bon gerente di hospital.
Aruba tin alrededor di 60 aña ta mandando su yiunan di tera afo, pa sigui estudionan avansa den exterior. Ta sumamente straño cu den e sesenta aña no tin ningun Arubiano capas pa ehecuta e funcion menciona, of ta igualmente straño cu ningun Arubiano a solicita pa e funcion aki. KIKO TA FOUT ANTO. Nos hendenan no ta sirbi, of nan tin temor di wordo lastra door di politico y/of gobernantenan intransigente y anti-Arubiano.
By the way, kende den parlamento a bay controla cuanto tempo e minister di salubridad ta dedica na cumpli cu su funcion como minister. E minister, despues di a acepta e funcion di minister y asina retira voluntariamente di su trabou como specialista medico, a cuminsa eherce su trabou como specialista atrobe supuestamente parcialmente. Tin indicacion sinembargo cu e lo ta dedica bastante tempo na hospital, y si esey ta e caso anto lo e informacion aki ta duna mas peso na e caso cu reduccion di gastonan di gobierno ta posibel si reduci e ministernan atrobe pa siete, pasobra awor aki ta toch 8.5 minister ta den funcion completo


text:
CONOCE
E EKIPO CU E UNICO META
ARUBA
Movimiento Electoral di Pueblo (MEP) tin e ekipo di candidato cu vision, determinacion y curason pa hunto logra cosnan grandi pa Aruba. Pa e eleccion di 25 di juni venidero, MEP ta pidi pueblo di Aruba un biaha mas e confiansa y sosten pa sigui cu e trabounan di recuperacion pa logra pone Aruba bek riba e caminda cu ya tabata logrando, un Pais cu orden y stabilidad financiero, cu tin confiansa y respet den Reino. Cu bo nos ta avansa, Hunto cu bo, nos por enfrenta retonan, saca Aruba di pandemia, pone Aruba para bek riba propio forsa y saca Aruba padilanti.
Nos Lider
Evelyn Wever-Croes
Durante e ultimo 3 aña y mey di gobernacion, Evelyn a sa di surpasa hopi reto. Retonan financiero, retonan social, retonan cu situacion politico na Venezuela, retonan den Reino y retonan den coalicion.
Pero sin duda e reto mas grandi ta e maneho di un Pais den e crisis ocasiona pa e pandemia mundial di COVID-19. E pandemia a duna Evelyn e oportunidad di demostra Aruba y mundo henter su calidadnan di liderazgo: firme – empatico – profesional – integro y confiabel.


text:
ORANJESTAD, Aruba: Drs. Mervin Wyatt-Ras, actual Presidente di Parlamento, tabata presente den e caminata di 5K di partido AVP, unda cu e tabata contento di e oportunidad pa haci esaki den e bario di Noord. Pa por a cana hunto cu tur participante Mervin Wyatt-Ras y su team tabata bon prepara pa cana.
Di trempan Mervin Wyatt-Ras a stretch ora cu mainta trempan e y su team a campaña pa asina tabata bon prepara pe 5K. Tur cu a participa tabata bon prepara pe reto y cu Aruba tabata cu AVP diadomingo atardi. E caminata tabata uno hopi importante, di cual Mervin Wyatt-Ras tabata contento di forma parti di dje.
E proyecto aki di gobierno di AVP tabata uno hopi importante di cual pueblo lo beneficia di esaki. E aspecto cu ta uno hopi importante den tur situacion. E caminata a inicia dilanti MFA Noord, unda cu tur a disfruta hunto y a contribui na e estilo di bida saludabel na Aruba.


text:
WILLEMSTAD – Den e dokumental ‘Sombra di Koló’ trinta hende di sinku bario kurasoleño ta konta kiko koló i rasa ke men pa nan. Ku e sine e antropólogo Angela Roe ta spera di kibra e tabú riba koló na Kòrsou. El a traha e dokumental huntu ku produktor Selwyn de Windt i kamarógrafo Hester Jonkhout, komo produkto adishonal di e investigashon pa su tésis na Universdat di Florida.
Aktualmente e dokumental ta pasa skolnan na Kòrsou. Òf mihó bisá, alumnonan di skol ta bini teatro Luna Blou i despues di mira e sine ta diskutí tokante di e tema. Mayoria di e alumnonan ta bisa ku koló no ta importante pa nan mes personalmente, pero nan ta atmití ku na Kòrsou si e ta hunga un papel importante.
Dick Drayer tabata na un presentashon pa skol i a traha e siguiente reportahe
“Kolo ta disidí na Kòrsou”, trahadó di e sine Angela Roe ta bisa. “Pero no tin un solushon pa e doló ku esaki ta trese kuné. Pa e motibu ei el a pidi e alumnonan di skol pa pensa un solushon kreativo ku teksto, arte plástiko i trahamentu di sine. E obranan ku esaki lo trese ta ekshibí otro aña.
Outor: Dick Drayer


text:
WILLEMSTAD – E promé karga di artíkulo di ousilio for di Estádos Unídos entretantu a yega Kòrsou, ounke ku ainda no a bini aprobashon for di Venezuela. Gobièrnu di Kòrsou ta insistí riba un ekspedishon seif di e artíkulonan di ousilio pa Venezuela, sin preshon. E promé barku ku artíkulo di ousilio no por a sali djasabra for di Kòrsou.
E organisadónan di e transpòrt, Coalition Aid & Freedom, awor ta manda e barku Boneiru. Ta trata di un transpòrt privá di un kompania komersial. “Gobièrnu no tin un base legal pa taha e transpòrt, ounke e organisadónan a deklará ku e destinashon final ta Puerto Cabello na Venezuela”, asina ta pará den un mensahe di prensa di gobièrnu di Kòrsou.
Venezuela ya pa algun tempu tin Kòrsou den su gara. Despues ku a bira konosí ku Kòrsou lo bira un hub pa artíkulo di ousilio pa Venezuela, e asosiashon lokal pa interes venesolano Venex mésora a kuminsá rekoudá artíkulo. Awor ta warda e artíkulonan den un depósito, i lo parti nan ora ta posibel. Djabièrnè 500 boluntario a mèldu serka Venex pa yuda ku esaki.
E boluntarionan no ta solamente venesolano. “Bou di esnan ku a mèldu tin hende ku diferente nashonalidat. Yu di Kòrsou, hulandes, kolombiano i hende di Repúblika Dominicano. Tur hende tin kompashon ku pueblo venesolano”, asina Carlos Rivas di Venex ta bisa.
Tenshon
Na Kòrsou a lanta un diskushon si e isla mester empeñá pa hub internashonal pa artíkulo di ayudo for di Estados Unídos. Henter siman diferente sindikato, entre nan Apri i PWFC, bònt di refineria isla, ta den kombersashon ku gobièrnu. Nan tin miedu di represaya di presidente Nicolas Maduro. Entretantu Maduro a sera frontera ku e islanan, entre nan Kòrsou i e espasio aéreo, i e ta bisa ku e lo revisá e lasonan ku e islanan.
Riba e pregunta kiko venesolanonan ta haña di e entrada di Merka Mary Goiri, representante di VenEuropa, ta bisa ku “durante un akshon humanitario nos no por wak nashonalidat. Ayudo humanitario ta algu ku nos ta hasi pa hende, esei no tin nada di hasi ku nashonalidat. E hendenan na Venezuela mester di ayudo, den esaki aki nos no por distinguí for di unda e ayudo ta bini”, segun un Goiri emoshoná.
Na Venezuela e konsierto di Live Aid a kuminsá, un inisiativa di e bionario britániko Richard Branson na Cúcuta, un siudat na Colombia na frontera di Venezuela. Míles di simpatisadó a biaha bai e konsierto benéfiko pa demonstrá nan sosten kontra e desishon di Maduro ku ta tene e fronteranan será ku konsekuensha ku artíkulo di ousilio tin simannan largu kaba ta akumulá den e siudat sin por pasa frontera.
‘No mishi ku Venezuela’
Ta remarkabel ku Maduro awor ta organisando un tipo di evento paresido, un konsierto yamá: “No mishi ku Venezuela”, na e banda venesolano di e frontera ku segun e presidente por dura tres dia. Desenanan di artista a primintí kaba ku nan ta bin presentá. Segun Maduro e artíkulonan di ayudo di USAID merikano ta un apertura pa akshon militar merikano.


text: Oranjestad, - Januari 9, 2021 – Crisis Team ta desea di participa cu Reglanan di Protocol y Medidanan anuncia ta conta pa tur instancia y sectornan manera Horeca; incluyendo Hotelnan. No ta asina cu regla ta conta pa algun y pa otronan no. Crisis Team tin contacto regular cu tur sector y ta informa nan di tur desaroyo y cambio di medida. Taskforce Bedrijven tin e tarea di controla si e reglanan y medidanan ta wordo cumpli cu nan. Ademas cada instancia a wordo informa cu nan mester tin un “Compliance Officer”, cual ta un of mas persona cu ta lesa e Protocol y atende cu Management pa percura cu nan ta cumpliendo cu tur Protocol. Recientemente tabata tin un caso na un Hotel Highrise. Aki Taskforce a atende cu e Hotel pa nan haci cambio den nan lobby, pa no tin sintamento na bar ni paramento, tur hende den lobby mester ta sinta na un mesa pa sea come of tuma bebida. Asina mescos ta haci bishita na restaurant – cafés tambe y atende cu nan riba cosnan cu no ta corecto y si nota cu tin hopi punto cu no ta cumpliendo cu ne, Polis por cera e lugar te proximo aviso. Ademas Crisis Team ta desea di recorda trahadornan cu ta traha den un edificio of pafor bao di dak caminda cu no por tene 1.5 meter di distancia cu Tapaboca ta obligatorio. Nengando di bisti Tapaboca no solamente bo ta violando reglanan, pero tambe bo ta perhudica e lugar unda bo ta traha. Ademas bo ta duna un mal ehempel na otro coleganan. Clientenan sea local of bishitantenan no ta bolbe mas y ta bay papia malo di e lugar y di Aruba. Asina bo ta perhudica bo coleganan, bo mes y nos Pais. Mester corda cu tin e posibilidad cu bo mes por ta plamando e virus sin cu bo sa, pesey e tapaboca ta importante. Bo por ta kere cu bo no tin virus pasobra cu bo no tin ningun sintoma, sinembargo algun ora of dia despues cu algun sintoma ta manifesta y bo a test positivo, bo kier lamenta. E ora ey ta laat, ya kisas bo a plama e virus na varios colega y cliente. Pesey den ambiente social tambe, evita di papia cu otronan sin tapaboca bisti, e gotanan microscopico di Covid-19 via aire ta bay di un pa otro facilmente. Pesey ta consehabel na e momentonan aki cu e virus ta plamando fuerte den comunidad pa mantene distancia di 1.5 meter y mantene bo tapaboca bisti. Crisis Team ta compronde cu e Virus berdad a cuminsa cansa nos, sinembargo e si no ta cansa di nos y e ta presente na cualkier sitio of den cualkier combersacion. Sea consciente, sigui e reglanan cu solidaridad y disciplina pa hunto paso pa paso nos vence e pandemia.


text:
WILLEMSTAD — Federashon Deporte i Olimpiko Korsou ta tene premiashon anual di su atletanan, dirigentenan, wes, ekipo i nobato di aña ku a destaka durante aña 2016, djadumingu 12 di februari 2017.
Apare di esaki e atletanan (maskulino i/o femenino – adulto i/o hubenil) ku a destaka den nan respektivo ramo di deporte lo risibi un medaya di rekonosementu di FDOK.
E seremonia di premiashon lo tuma lugá den Marjori’s Party Palace, situá na Peruweg 192 A (pega ku Hofi Bill), kuminsando pa 18:00 ‘or.
Nominadonan:
Like this:
Like Loading...
Related


text:
Minister Xiomara Maduro ta un persona spiritual, mama, yiu, un profesional, ademas di ta un mandatario carismatico cu un positivismo captivador. Como Parlamentario su atencion riba maneho financiero tabata uno critico a base di comunicacion claro.
Den su carera Ministerial e la demostra su dedicacion pa traha di curason y cu caracter firme pa beneficio di Aruba, enfrentando e retonan fuerte di e carteranan di Finansa, Asuntonan Economico y Cultura.
Xiomara su forsa ta Dios y su sosten ta su mayornan Alcida Maduro-Ras y Antonio Maduro (q.e.p.d). Danki na nan esfuerso pa su educacion y preparacion e ta e persona cu e ta awe. Su motibo pa sigui padilanti tur dia ta su yiu homber, Ethan Ruiz cu e sa di dedica hopi tempo na dje apesar di su agenda druk.
Despues di esaki e la bolbe Aruba pa sirbi como Funcionario di Maneho (Beleidsmedewerker) na Meldpunt Ongebruikelijke Transacties (MOT), na unda ela labora pa 6 aña. Tabata eynan unda su Abilidadnan y e pasion cu cual e tabata haci su trabou, a pone cu ex Minister President Nel Oduber a mira den dje capacidad pa ta un bon politico y asina ela wordo acerca pa subi lista di MEP.
Despues di a consulta cu su famia ela tuma e reto, ya cu e ta identifica cu ideologia di partido MEP. E decision aki a hiba cu na aña 2009 ela asumi e funcion di Miembro di Parlamentario den cual ela sirbi 8 aña, pa luego sirbi den e funcion di Minister.


text:
ORANJESTAD – Rumornan ta sirkulá ku na hermana isla Aruba tin un posibel kaso di Coronavírùs konfirmá. Departamento di Salud Publico komo departamentu responsabel pa salú di komunidat, ta klarifiká ku esaki no ta bèrdat.
Departamentu di Salú Públiko ta un órgano transparente i profeshonal ku ta traha pa kuida salú di habitantenan di Aruba.
Komo departamentu responsabel, lo no skonde ningun informashon pa komunidat. Un komunidat bon informá lo ta bon prepará pa kualke situashon ku por presentá i esaki ta loke Departamentu di Salú Públiko ta hasi, dor di informá komunidat riba tur rísiko ku por presentá.


text:
WILLEMSTAD – Un ehèmpel pa su kompañeronan na Kòrsou, ta esei Chery- Anne Bernadina ke ta. E yu di Kòrsou di 21 aña di edat kuminsamentu di e luna aki a haña su diploma di Promé Mekániko di Mantenshon di Avion na Deltion College na Zwolle. E ta e promé mekániko di avion binidero di Kòrsou. “Un hende muhé no tin nodi di semper traha den un ofisina, e por traha un trabou tékniko tambe sin problema. Kere den bo mes.”
For di den enseñansa básiko Chery-Anne tabata sa ku e ker a bira mekániko. Si e outo di su mama mester a bai garashi, e tabata bai huntu ku paña èkstra i e tambe por a tofer ku outo. “Mi ta un hende ku mester ta aktivo. Tras di un computer no ta nada pa mi. Pero semper mi tabata ke mas i mekániko di outo tabata parse mi muchu simpel.”
Soño
Ounke trempan e tabata sa kaba kiko e ke tur hende no tabata tum’é na serio. “Bo por bien bisa kasi niun hende. Nan tabata bisa: ‘bo ta mucha muhé, bo mester traha den un ofisina. Un dama ku man shushi, no por.’ Dankidjo mi tin un mama fuerte ku semper ta sostené mi. El a bisa mi ku si esaki ta mi soño mi mester bai p’e. No ta importá kiko otro hende bisa.”
Chery-Anne ta bisa ku e lo no a yega asina leu si el a skucha otro hende. “Mi ta masha di fókùs. Mi a bai Hulanda ku un meta so: Esaki mi mester logra, esaki mester sosodé. Nan ta ripará esaki. Na skol aki e dosentenan ta ripará lihé ku bo ta bai p’e. Nan a duna mi tur sosten for di den kuminsamentu.”
Pika
Komo promé mekániko di mantenshon di avion bo ta mantené i drecha avion i piesa di avion. Den e estudio di tres aña por ehèmpel e studiantenan ta solushoná defekto na e sistemanan hidrouliko, mekániko i eléktriko di e parti abou, e partinan di e rabu i di e bòdi. Un estudio pisá segun Chery-Anne.
JSF
Ku su diploma Chery-Anne ta bai traha na e kompania hulandes di teknologia aéreo Aeronamic na Almelo. Ei el a kore stazje tambe den su último aña. E kompania ta konosí pasobra e ta bai traha sistema high tech spesial pa e djèt di atake JSF. E no por konta kiko eksaktamente e mester hasi. “Ta sekreto. Pero di tur manera lo mi siña mas einan. Ke men por lo pronto e chèns ku mi ta bin traha serka boso na Kòrsou ta chikí.
Outor Dick Drayer


text:
Lòs for di un kantidat di pregunta relevante tokante di benta di UTS, manera kalidat di servisio despues di benta, unda e plaka a bai presis, mi tin un remarke ku te ainda – na mi konosementu- no a keda hasí. Kon por ta posibel ku e mesun hende ku Fòrti a nombra na kabes di e komishon di privatisashon di UTS tabata tambe presidente di Fair Trade Authority Curaçao (FTAC)?
Dikon e pregunta aki? FTAC ta responsabel pa vigilá pa no tin formamentu di monopolio i kompetensia inhustu den nos pais. Den nos kaso, e mesun Presidente di FTAC a sinta na mesa di un negosashon di benta di UTS ku ta tin tur ingrediente di bai afektá kompetensia den nos telekomunikashon.
Pues for di un komienso tabata vislumbrá ku benta di UTS na Liberty Latin America por kondusí na monopolio indeseabel den nos pais. Pa e sólo echo aki tabata robes di a apuntá e Presidente di FTAC komo Presidente di komishon di privatisashon di UTS. Mester a evitá asta e ‘schijn’ di konflikto di interes i inkompatibilidat di e dos funshonnan aki.
Pakolmo a resultá ku e benta a resultá den práktikanan monopolístiko ku resultado ku kalidat di servisio a bai kompletamente atras.
Konsistentemente mi a protestá kontra di monopolio i areglonan ku ta stroba kompetensia sano. P’esei mi a kita protekshon di merkado i tabata kontentu ku mi a defendé i aprobá den Staten e lei ku a krea FTAC den e periodo 2012-2016.
Bèk na e konflikto di interes ku benta di UTS i FTAC. Nos mester realisá ku ta e tipo di prosedernan ariba menshoná ta mina nos demokrasia, institutonan demokrátiko i outonomia. di nos pais.
Mi ta spera ku Kontrolaria General i Staten i gruponan na fabor di transparensia rápidamente lo wak e asuntu aki promé ku ta CHE òf Den Haag mester hasié òf hala nos atenshon atrobe.
Willemstad, Kòrsou


text:
Nos ta asina leu ku ya ta kontemplá ki fecha nos por keda vakuná kontra di COVID 19, responsabel pa un krísis global. Esei ta e bon notisia. E mal notisia ta ku tin un movementu “anti-vakuna” (anti-vax) ku fervientemente ta plama e teoria ku hende mester keda leu for di tur vakuna, sigur esnan kontra di COVID 19. Mas hende keda sin vakuná, mas difísil ta bira pa kombatí e malesa. No kere ku no tin anti-vax na Kòrsou. Ta parse manera e grupo aki ta bira mas grandi, presisamente awor ku tin un vakuná kontra COVID 19.
E movementu anti-vax no ta kere ku vaknisashon ta yuda kontra malesa, pero ku e ta krea malesa serka esnan ku keda imunisá. E kreyentenan ta basa nan mes riba sea konsiderashonnan religioso/moral òf diferente tipo di teoria di konspirashon ku ta bisa ku no mester sigi konseho di gobernante òf establesimentu sientífiko i médiko.
Na komienso di 2019 e Organisashon Mundial di Salú di Nashonnan Uní (WHO) a designá e movementu anti-vax den e top-5 menasanan mas grandi pa salubridat mundial. Sifranan ta mustra ku anti-vax den su lucha kontra di vakunashon kontra sarampi a sòru ku sarampi (un infekshon mortal ku kasi a desaparesé for di pantaya for dia tin un vakuna) mundialmente a subi ku 30%.
Ounke ningun di e religionnan grandi ta kontra vaksinashon, tin vários sekta Kristian ku si ta anti-vax den kasonan ku siensia ta usa kopia di sèlnan humano ku a originá di un feto abortá na 1973 (e religiosonan aki ta kontra tur tipo di abòrtus) pa traha e vakuna. Vakuna eksistente kontra “rode hond”, hepatitis A i sende-paga ta basá riba sèl di e feto en kuestion.
Kual sea e motibu ku un hende ta skohe pa no tuma vakuna, e mester realisá ku su eksoho personal tin konsekuensia pa su prohimó i salubridat públiko. Ora ta trata di salubridat públiko nos mester por konfia ku Fòrti, Miembronan di Staten, sientífikonan, establesimentu di medisina i kuido ta asumí nan responsabilidat pa e kolektividat i duna splikashon riba importansia di tuma e vakuna. No laga pa nos kore kabes di gai (manera muchu nos gusta hasi) i warda te na e último momentu pa tuma akshon. E konsekuensianan por ta leu di loke nos a spera.
Willemstad, Kòrsou


text:
Pronóstiko di tempu pa Kòrsou i bisindario bálido te djasabra mainta 06:00 o.l., 17 di desèmber 2016.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 17 di desèmber 2016.
Kompilá: Djabièrnè 16 di desèmber 2016, 05:00 o.l. (09:00 UTC)
Tempu: Por lo general parsialmente nublá ku chèns pa algun áwaseru lokal.
Temperatura máksimo lo alkansá 31°C. i temperatura mínimo 25̊C.
Solo ta sali 06:49 i ta baha 18:14 o.l.
Bientu: For di direkshon ost i moderá, forsa 3 te 4 (11 te 30 km/ora, 7 te 16 nudo). Prinsipalmente den dia òf den áwaseru, de bes en kuando basta fuerte te fuerte den ráfaga; forsa 5 te 6 (31 te 50 km/ora, 17 te 27 nudo).
Situashon general: Durante e próksimo 24 ora ta antisipá un oumento temporal di nubia riba nos region. Algun di e nubianan aki lo generá áwaseru riba sierto parti di Kòrsou. Ya ku nos suela na hopi kaminda ta práktikamente saturá, kualke áwaseru adishonal por okashoná sierto molèster na e lugánan di kustumber.
Kondishon di laman: Por lo general moderá ku altura di olanan entre di 1 i 2 meter (3 te 7 pia).
Fenómeno spesial: Ningun.
Perspektiva te djadumingu mainta: Parsialmente nublá, temporalmente hopi nublá i lokalmente por kai algun áwaseru.
Meteorólogo: Abraham.
E próksimo boletin di tempu lo wòrdu publiká djabièrnè mèrdia 12:00 o.l. (16:00 UTC).